«Қамчиқ» довонида учта машина иштирокида ЙТҲ юз берди, бир киши ҳалок бўлди\n10:25 / 13.12.2019\nЖорий йилнинг 11 декабрь куни соат 12:25да “Қамчиқ” навбатчилик маскани навбатчи – диспетчерига “Нексия” ва “Ласетти” русумли автомашиналари ҳамда “МАN” русумли юк машинаси иштирокида йўл транспорт ҳодисаси содир бўлганлиги тўғрисида хабар келиб тушди.\nФВВ хабарига кўра, “Водий–Тошкент” йўналишида ҳаракатланиб кетаётган “Нексия” русумли автомашина ҳайдовчиси Қ.Д. бошқарувни йўқотиб, йулнинг қарама-қарши йўналишига чиқиб кетган. Натижада, қарама-қарши йўналишда ҳаракатланиб келаётган “МАN” русумли юк машинаси ҳамда “Ласетти” русумли автомашинаси иштирокида йўл транспорт ҳодисаси содир бўлган.\nВоқеа жойига “Резак” навбатчилик масканидан Х.Рахов бошчилигида 3 нафар қутқарувчи ҳамда “Шеробод” йўл патрул хизмати, “Резак” тез тиббий ёрдам маскани ходимлари зудлик билан етиб боришган.\nСодир бўлган йўл транспорт ҳодисаси оқибатида “Нексия” автомашинаси ҳайдовчиси Қ.Д. воқеа жойида вафот этган. Бундан ташқари, мазкур машинада бўлган Ж.И. оғир жароҳат олганлиги сабабли Поп тумани марказий шифохонасига юборилган. “Ласетти” русумли автомашинада бўлган 3 нафар ҳамда “МАN” русумли юк машинасида бўлган 1 нафар фуқарога тан жароҳати етмаган.\nФарғонада қалин туман сабабли 4та «Нексия» «Камаз»га келиб урилди. Бир киши вафот этди\nСаратовдаги ЙТҲда ҳалок бўлган ва жароҳатланган ўзбекистонликлар рўйхати эълон қилинди\nСаратов яқинидаги ЙТҲда уч нафар Ўзбекистон фуқароси ҳалок бўлди


Англиялик футболчи тортишув сўнгида рақибини ўпиб олди\nЭшли Барс исмли футболчи рақиби билан жанжаллашиб қолди ва жанжал охирида уни ўпиб олди. Ҳакам ушбу иши учун унга сариқ карточка берди.\nТОШКЕНТ, 16 апр - Sputnik. Англиянинг "Бернли" клуби ҳужумчиси Эшли Барнс рақибини ўпиб олгани учун судядан сариқ карточка олди, деб хабар қилмоқда Sport Bible нашри.\n"Кардифф" клуби билан бўлган ўйиннинг биринчи тайми охирида Эшли Барнс рақиб ўйинчиларидан бири билан тортишиб қолди ва жанжал охирида (унга мушт туширишдан ўзини тийиш учун бўлса керак...) рақибининг бурнидан ўпиб олди.\nФутбол шарҳловчиси Василий Уткинга ҳужум уюштирилди\nУшбу қилмиши “Кардиф” ўйинчисига жиддий зарар етказмаган бўлсада, арбитр унга сариқ карточка кўрсатди. Ўйин "Бернли" клуби фойдасига 2:0 ҳисобида ҳал бўлди.\nФутболчилар баъзан ўзларини жуда агрессив тутиши сўнгги вақтларда тез-тез кузатилмоқда. Масалан, ўтган йил россиялик футболчилар Кокорин ва Мамаев бир неча кишини дўппослагани учун қамоққа олинган эди. Улар ҳозиргача қамоқхонада, суд ҳукмини кутишмоқда.\nЯқинда “Спартак” клуби футболчиси Аяз Гулиев светофорнинг қизил чироғига ўтиб кетаётиб, яшил чироқ остида ҳаракатланаётган пиёдани туртиб кетади. Бу ҳам етмагандек машинадан тушиб унинг юзига бир неча мушт туширади.\nКейин маълум бўлишича пиёда АҚШ фуқароси бўлиб чиқади ва унинг бурни сингани қайд этилади. Футболчи дарҳол ундан кечирим сўраб, давлаш билан боғлиқ харажатларини қоплашга ваъда беради. Шунга қарамасдан футбол клуб раҳбарияти Гулиевни жиддий жазолашни ваъда берган.


Масиҳий муаллим: Римликларга 1:1-7\nРимликларга 1:1-7-оятларда иноят ҳақидаги фикрлар:\n"Худонинг Инжил Хушхабарини етказмоққа махсус сайланган ва ҳаворийликка чорланган Исо Масиҳнинг қули – Павлусдан салом. Худо қадимданоқ ўз пайғамбарлари орқали муқаддас ёзувларда башорат қилганидек, ушбу Хушхабар Унинг Ўғли ҳақидадир. Исо Масиҳ жисман Довуд зурриёти эса-да, руҳан илоҳийлик касб этади. У қайтадан тирилиб, Худонинг Ўғли эканини қудратли равишда намоён қилди. Шундай қилиб, Раббимиз Исо Масиҳ номидан барча халқларни имонга бўйсундирайлик, деб Худо Унинг исми ҳақи бизга иноят қилди ҳамда ҳаворийликни ато этди. Исо Масиҳ даъват этган сизлар ҳам ўша халқлардансизлар. Худо севган ва муқаддас бўлишга чақирган барча Римда яшовчиларга Отамиз Худодан ва Раббимиз Исо Масиҳдан иноят ва тинчлик бўлсин." Римликларга 1:1-7\nБу ерда Павлус ўзини Худонинг ҳаворийси, деб таништиряпти. Худо Эски Аҳдда пайғамбарлар орқали Нажоткор (яъни Исо Масиҳ) келишини ваъда қилган эди. Эски Аҳднинг марказида ҳам Исо Масиҳ туради, чунки ҳамма маросимлар ва қурбонликлар Исога ишора қилади.\nИсо жисман Довуд зурриёти эди; яъни Нажоткоримиз бизни гуноҳдан қутқариш учун, бизга ўхшаб танада бўлиши керак эди. Исо бизникига ўхшаган танада бўлган бўлсада, Унда гуноҳ йўқ эди. Шунинг учун У комил ва бенуқсон қурбонлик қўзиси бўла олди ва шунинг учун Худо Унинг қурбонлигини қабул қилди. Шунинг учун биз Исо Масиҳнинг хочда қилган иши орқали нажотга эриша оламиз.\nДемак Исо жисман Довуд уруғи эди (Ибтидо 3:15; Галаталияликларга 3:16), бироқ Руҳан Исо Худонинг Ўғлидир (4-оят). Исо қайта тирилиши орқали Унинг Илоҳийлиги намоён бўлди. Ўша пайтдаги яҳудийлар ва римлик аскарлар Исони Худонинг Ўғлиман, дегани учун хочда ўлдиришган эди, бироқ Исо Худонинг Ўғли бўлгани учун ҳам Худо Уни ўлимдан қайта тирилтирди. У хочда қилган иши орқали биз Худонинг иноятини қабул қилдик. Шу хабарни биз барча халқларга эшиттиришимиз керак, улар буни қабул қилишларидан қатъий назар.\nРаббимиз бизга ҳам нажотини кўрсатди ва бизни қоронғуликдан қутқариб, Ўзининг равшан нурига даъват этди. Исо Масиҳга ва У хочда қилган ишига, ҳамда Худо Уни қайта тирилтирганига ишонган инсон нажот топади. Бундай одамни Худо севади ва муқаддас, деб эълон қилади. Еттинчи оятда юнон тилида “муқаддас, деб чақирган” дейилган, яъни “бўлишга” деган сўз таржимон томондан қўшилган. Хуллас таржима яхши қилинмаган. Шу 7-оятга асосан, нажот топган ҳар бир киши Худо назарида муқаддас (авлиё, пир, бузрук), деб аталади. Чунки бундай киши нажот топган пайтида Исо Масиҳ уни муқаддас қилиб яратади (янгидан туғилиш), бунга сабаб Исонинг хочда қилган ишидир.\nИноят ва тинчлик Худо Отадан, Исо Масиҳ орқали ва Муқаддас Руҳ воситаси билан бизга етиб келади. Мана шу 7-оятда Худованд учта шахсдан иборат эканлигини кўрамиз.


Global Petrol Prices: Марказий Осиёда бензин энг қиммат давлат Қирғизистон\nБензин ташувчи машина.\nМарказий Осиё давлатлари орасида бензин энг қиммат бўлган мамлакат Қирғизистон экани аниқланди. АҚШнинг Global Petrol Prices таҳлилий нашри бу ҳақда 14 январь куни эълон қилинган ҳисоботда билдирди.\nҲисоботда таъкидланишича, Қирғизистонда бензиннинг бир литри 65 цент бўлиб, бу минтақадаги энг юқори нархдир.\nҲисоботда Ўзбекистонда бир литр бензин 54, Қозоғистонда 48, Тукрманистонда 43 цент экани айтилади.\nТожикистон ҳисоботда қайд этилмаган. Бироқ тожикистонликларнинг билдиришларича, бу мамлакатда бензин нархи 73-77 цент экан.\nБугунги кунда дунё миқёсида бир литр бензиннинг ўртача нархи 1 доллар 17 центни ташкил қилмоқда.\nҲисоботда энг арзон бензин Венесуэлада экани қайд этилган. Бу мамлакатда бир литр бензин 1 цент.\nЭнг қиммат бензин Зимбабведа бўлиб, унинг нархи 3 доллар 31 центга тенг.


«Home stay», электромобиллар ва ахборот маркази — сайёҳлар учун қулайлик - Халқ сўзи\n18:08 12 Декабрь 2018 Жамият\nҲозирги кунда хорижлик ҳамда маҳаллий сайёҳлар учун кенг қулайликлар яратиш ва натижада ҳудуднинг туризм салоҳиятини ривожлантириш ҳамда саёҳатчилар оқимини янада кучайтиришга катта эътибор қаратилмоқда. Бу борада, шубҳасиз, Президентимизнинг жорий йил 29-30 ноябрь кунлари вилоятга ташрифи чоғида билдирган таклиф ва тавсиялари муҳим аҳамият касб этяпти.\nДарҳақиқат, бугун минтақа бой моддий-маънавий мероси ва яратилган инфратузилмалари, халқаро авиарейсларни қабул қила оладиган замонавий аэропорти билан сайёҳларни ўзига жалб этмоқда. Яқинда Урганчдан Хивага темир йўл линиясининг очилиши ҳамда Хива шаҳрида замонавий вокзал ишга туширилиши улар учун янада катта қулайлик яратади. Қувонарлиси, Буюк Ипак йўли ўтган бу ажойиб заминга келаётган туристларда қаерда тўхташ, миллий таомлардан татиб кўриш, қандай йўналишни танлаш масаласида саволлар деярли пайдо бўлмаяпти. Зеро, меҳмонхона, кафе ва ресторанлар улар хизматидадир. Хивадаги темир йўл вокзалида ахборот маркази ташкил этилган. У орқали автотранспорт воситалари ижарасидан тортиб, ўтказилаётган маданий дам олиш тадбирларигача бўлган ҳар қандай зарур маълумотга эга бўлиш, авиа ҳамда темир йўл чипталари нархи ҳақида билиб олиш, меҳмонхона брон қилиш мумкин.\nЯна бир эътиборли жиҳати, “Home stay” услуби жорий этиш орқали туристларда меҳмон уйларида ҳудуд маданияти ва урф-одатлари билан яқиндан танишиш имконияти яратилди. Бинобарин, ҳозирги кунда Урганч шаҳри ҳамда туманларда оилавий меҳмонхоналарни ташкил қилиш бўйича 24 та лойиҳа ишлаб чиқилган бўлса, улардан 4 таси амалга оширилди, 3 таси кўриб чиқилмоқда.\n“Ичан-Қалъа” давлат музей-қўриқхонаси бўйлаб электромобилларда туристик йўналишлар очилгани соҳадаги яна бир янгиликдир. Бу пиёда сайр қилишнинг қулай усулига ҳам айланди.\nЎз навбатида, мунтазам ўтказиб келинаётган маданий тадбирлар сайёҳларнинг мазмунли ҳордиқ чиқаришларида муҳим аҳамият касб этяпти. Пировардида улар миллий қадриятлар, ҳудуд аҳолиси маданияти ва удумлари билан бевосита танишишмоқда.\nШу мақсадда Хоразм вилояти туризмни ривожлантириш департаменти мусиқали театр билан “Тош Ҳовли”, “Кўҳна Арк”, “Нуруллабой” ҳамда “Улли ҳовли” мажмуаларида томошалар намойиш этиш учун яқиндан ҳамкорлик ўрнатган. Бундан ташқари, меҳмонларга миллий байрамлар ва фестивалларга ташриф буюриш, эсдалик совғалар харид қилиш учун барча шароит муҳайё этилган.\n— Мамлакатимизда туризм индустриясининг жадал ривожланиши янги сайёҳлик йўналишларини ўзлаштиришга хизмат қилаётир, — дейди Хоразм вилояти туризмни ривожлантириш департаменти бўлими бошлиғи Райҳон Давлетова. — Улардан бири саноат туризмидир. Шу орқали меҳмонлар объектлар, ишлаб чиқариш ёки махсус муҳандислик иншоотлари билан яқиндан таништирилади, таъбир жоиз бўлса, уларнинг тадқиқотчиликка бўлган қизиқиши қондирилади. Воҳада индустриал турга киритилган янги замонавий корхоналар кўплаб топилади. Келажакда меҳмонларни ўнлаб юқори технологияли саноат корхоналари жойлашган “Ҳазорасп” ЭИЗ фаолияти билан таништиришни ҳам режалаштирганмиз. Боғот, Хива, Ҳазорасп, Шовот, Урганч туманлари ва Амударё соҳилларида эса экотуризм изчил ривожланмоқда.\nУмуман, воҳада туризм жабҳасини янада ривожлантириш учун умумий қиймати 152 миллиард сўмлик 85 та лойиҳани ҳаётга татбиқ этиш мўлжалланяпти. Туристлар оқими йилдан-йилга ўсиб бораётганини инобатга олиб, келгусида яна 14 та меҳмонхона, 11 меҳмон уйи қурилади, 16 та сайёҳлик автобуси ва микроавтобус сотиб олинади, янги иш ўринлари яратилади. Зеро, экспертларнинг прогнозига кўра, келгуси йилнинг ўзидаёқ ҳудудга келадиган туристлар сони камида 40 — 50 фоиз ўсади.\nХоразм Маъмун академияси лаборатория мудири, архитектура фанлари доктори:\n— Президентимиз Хива шаҳрида туризмни янада ривожлантиришга қаратилган лойиҳалар, бу борада амалга оширилган ишлар билан танишиш жараёнида Маъмун академияси фаолиятига ҳам алоҳида эътибор қаратди. Ушбу илм масканига хорижлик сайёҳларни жалб қилиш, бу ерда юртимиз қадимий цивилизация марказларидан бири экани, давлатчилик анъаналари ҳақида тўлиқ маълумот акс этган лойиҳаларни рўёбга чиқариш юзасидан таклифлар билдирилди. Фаолиятимизни шу асосда ташкил этсак, албатта, мақсадга эришамиз, яъни бу ерга келувчи сайёҳлар сони бир неча баравар кўпаяди.\n“Улли ҳовли” сайёҳлик мажмуаси раҳбари:\n— Тарихдан маълумки, Хивага темир йўл олиб келишни ўз даврида Феруз, Исломхўжа каби маърифатпарвар боболаримиз орзу қилишган. Уларнингэзгу ниятлари ораданйиллар ўтиб бугун рўёбга чиқди. Қиймати 35,9 миллион АҚШ долларига тенг бўлган Урганч — Хива темир йўли ва Хива шаҳрида замонавий вокзал биноси фойдаланишга топширилди. Бу ерда сайёҳлар учун барча қулайлик яратилган. Президентимиз фаоллар йиғилишида хорижликларни янада кўпроқ жалб этиш юзасидан таклиф ҳамда тавсияларини билдирди. Бу бежиз эмас. Хиванинг сайёҳлик имкониятлари жуда баланд. Энди барчамиз ҳамжиҳат бўлиб, ана шу салоҳиятни тўлиқ юзага чиқариш йўлида тинмай меҳнат қилишимиз, изланишимиз, ўз фаолиятимизда янгиликлар ва инновацияларни мунтазам жорий этиб боришимиз зарур.


Бошқаларга яхшилик қилолмаслик – бахтсизлик — 21asr.uz\n“Дилором Каримованинг китоб хотимасида айтган бир гапига қойил қолдим. У ёзади: “Отамдан менга мерос бўлиб дард қолди!”. Дунё адабиётида бундай гап айтилганми-йўқми билмадим, лекин мен учратмаганман. Бу дард шунақанги дардки, унда бутун бир халқнинг, асрнинг дарди мужассам... “Пўртана” китоби мен учун кутилмаган фавқулотда адабий-бадиий ҳодиса бўлди”, дейди адабиётшунос Иброҳим Ғафуров.\nДилором Каримова! У қисмат юкининг залворини ҳис қилиш билан бирга, ўзга тақдирлар олдидаги масъулиятини ҳам бир зум бўлса-да, унута олмайди. Айни дамда ҳаётнинг зиддиятларию жамиятнинг шовқин-суронларига қарамасдан ўз руҳий оламидаги ички ҳурликни амал-тақал қилиб бўлса-да, асраб келаётган ўта камёб ШАХС. Бу Аёл фитратида Исён ва Таскин ажиб бир нуқтада кесишган. Машҳур актриса, иқтидорли режиссёрнинг инсоний ва ижодий қисмати ҳам мана шу чиғириқдан ўтди. Ва ўтаяпти ҳам...\nҲаётимни буткул театрга бағишлаш орзусида бўлганман. Оила қургач, масъулият кучайди. Болаларим, эрим, қайнота-қайнонам олдидаги бурч бўйнимга тушди. Буни бажармаслик инсонийликка зид эди. Хуллас, икки бойга бир малай ролини ўйнадим. Албатта, бу куйди-пишдилар халал беради, истаганингдек, санъатга ўзингни бахшида этолмайсан. Тўғри, болаларим қаровсиз қолмади, хўжайиним юпун кийимда юрмади, қайнотага қараган келин деган дуо олдим. Умрнинг жуда кўп қисми борди-келди, бор товоғим-кел товоғимга совурилиб кетди. Бундан ҳам руҳан, ҳам жисмонан қаттиқ чарчардим. Толиқиш ва асабларим бадалига шу бурчни адо этдим. Бундан завол топган санъатим бўлди.\nЖурналистдан қачон ранжимайман? Қачонки, унинг саволи фикрга йўғрилган бўлса, мени ўйлашга ундаса. Баъзан уларнинг гапи умуман фикрлатмайди. Нима деб жавоб беришни билмай қоласан. Масалан, “санъатда бахтингизни топдингизми”, ёки “бахт нима”, дейишадими-ей... Шунга ўхшаш сийқаси чиққан саволлар беришади. Фикр уйғотадиган ҳар қандай савол, мени ранжитмайди, гарчи танқидий руҳда бўлса ҳам...\nМашҳур асарларнинг тарихи билан қизиқсангиз, баҳаво айвонларда, гулу гулзорлар қўйнида, булбул хониш этиб турган маҳалда, илҳом парилари қуршовида ёзилмаган. Николай Островский романини ўлим тўшагида ёзган, Ойбек домла бошида ойболта ялтираб турган маҳалда, ўттиз еттинчи йилда “Қутлуғ қон”ни, уруш йиллари, оч қоринда “Навоий” романини ёзган. Яна Шукшинни кўп эслайман, каталакдек уйда яшаган. Дурдона ҳикояларини ҳамма ухлаганда ошхонага чиқиб ёзган. Кундузи роль ўйнайди, фильм сценарийларини ўйлайди, тунда кичкина одамларнинг катта ғамларини яшайди. Хуллас, ташқи бесаранжомлик, ички беҳаловатликка таъсир қилолмайди.\nШукронаю мадҳлар билан ҳаёт ҳақиқатини кўрсатиб бўлмайди. Қолаверса, отажоним ундоғ эди, онагинам мундоғ эди, мен шундай зотларнинг фарзандиман, бахтиёрлигимдан ёрилиб кетаман, қабилида асар ёзишга уриниш театрда ишлаган, драматургия билан таниш одам учун гуноҳ бўларди. Мени ҳайрон қолдирарди, совет киносидаги қаҳрамонлардан битта гард тополмасдингиз. Қадди-бастию юз тузилиши тўппа-тўғри. Бурни қийшиқ бўлмаслиги қонун эди. Кейинчалик чет эл фильмларини кўра бошлаганимда, Наполеон ва Елизаветалар менга кўпроқ таъсир қилди, дардларини ўзимники деб билдим. Уларнинг ҳаёти бутун нуқсонлари билан очиб берилган. Камчиликлар билан муваффақият битта нотада кўрсатилгандагина инсон нима учун ҳалокатга учрагани чиқиб келади. Отам ҳам бекордан бекор бу ҳалокатга қараб кетмадилар. У кишини ўз танлаган йўли шу оқибатга олиб борди. Жамият билан муроса қилолмай, қийинчиликлар исканжасида ичкиликка берилиб, тушкунликка тушиб қолдилар, булар ҳам оиладаги мўътадил иқлимнинг бузилишига олиб келди. Чунки ҳалол ойлик билан турмушни тебратиш ҳамма даврда қийин кечган. Бошқача бўлолмасдилар. Менинг мақсадим отамни оппоққина, кўркамгина, лўппигина намуна қилиб кўрсатиш эмас, у киши чеккан изтироб илдизини излаш эди.\nСукут сақлаш қачон мардлик бўлиши мумкин? Шундай даврлар бўладики, тақдир инсонни қалтис вазиятларга ташлаб қўяди, сохта мулозаматлар орқалигина ўтаётган кунларинг учун товон тўлайсан. Агар шу гапни гапирмасанг, сенга жамиятда омманинг ҳаваси келадиган ўрин йўқ.\nШахс ўзлигини ёлғонлардан асраш илинжида ҳам сукутга кетади. Табиийки, тўғрисини айтолмайсанми, ҳечқурса жим тур. Дунёдаги энг катта қаҳрамонлик ўзлигингни сақлаш, яъни ўзингни, туйғуларингни алдамасдан яшаш.\nФаррош ҳам ижодкор бўлиши мумкин, агар қилаётган ишига меҳрини бериб, сиз учун кайфият ярата олса. Ижод бу – яратиш. Айтайлик, ижодкор хаёл суриб турган қизда ғамни, ёлғизликни кўради. Бошқалар учун бу шунчаки ҳол бўлиши мумкин. Ёзувчи ва рассомларнинг омади шундаки, улар ўз асарлари, қаҳрамонларини мустақил дунёга келтира олади. Актёр-чи? Шунинг учун ҳам бу қисмат эгаларининг орасидан ичкиликка берилган, тақдири издан чиққан, руҳий касалликка чалинишга мойиллар нисбатан кўп учрайди. Айтадиган гапи, дардлари кўп... ҳатто одамларга муҳаббатини ҳам изҳор қилишининг имкони йўқ. Ички ёлғизлик актёрни емириб ташлайди. Уни туғилмасдан қолган “фарзанд”лари ўлдиради.\nНега цивилизация даврида даҳолар чиқмайди? Бу табиий. Ҳозир бола туғилишиданоқ унга информация берилади: “бу тўғри, бу нотўғри”. У бечорага ўзининг ҳақиқатини излаш учун имкон йўқ. Бировларнинг мулоҳазаси билан яшайди, ўзи бош қотириши учун эса эҳтиёж ҳам сезмайди. Авваллари маълум бир адабиётшуноснинг хулосалари баён этилган ўқув қўлланмалар, сўнгра радио-телевидение, айни дамда компьютер... ташқи томондан келувчи фикр тазйиқида ҳеч кимга ўхшамаслик, яъни ўзига хослик йўқолиб кетяпти. Қолаверса, истеъдодни ўз еридан ажратиб бўлмайди. Олдин тўлалигича ўзбек бўлиб олишинг керак. Йўқса, “миллий ҳид”ни бир умр англолмай ўтиб кетасиз.\nОнам фарзандларини ғалати бир ёввойи муҳаббат билан севарди. Бу севги бизни азобларди. Врач бўлганлари учунми, у киши учун дунё микробдан иборат эди. Бизни эса ўзларича ҳамиша мана шу ёвуз душмандан ҳимоя қилардилар. Биласиз, бизнинг давримизда пахта сиёсат даражасига кўтарилган. Бўйин товлаш мутлақ мумкин эмас. Мактабда-ку минг бир томошалар билан пахтадан қолардим. Шундай дамларда ўзимни қаёққа қўйишни, атрофдагиларга нима деб тушунтиришни билмасдим. Барибир айтганларини қилдирардилар. Институтга кирдим. Яна пахта мавсуми бошланди. Онам: “Менинг қизим сил”, деганча машинанинг олдини тўсиб олганлар. Мени кўнглим қанчалик вайрон бўлса, атрофдагилар шунчалик ҳайрон. Шундай дамда менга фақат домлам Нина Ивановнанинг гапи далда бўлди: “Диля, у ОНА, cен уни кейин тушунасан!”. Гўёки мен шармандаликдан қутулгандай эдим. Домлалар ойимни бир амаллаб кўндирди. Машина йўлга отланяпти. Ўшанда ойим томонга қарасам, у киши қизларини пахтага эмас, урушга жўнатяптилар. Хавотир тўла нигоҳлари ёшга ғарқ бўлган.... мен билан видолашаётгандек... Йиллар онамнинг оғриғини менга кўчирди. Ўша ўз вақтида малол келган онам муҳаббати бугун менга етмаяпти.\nЗоминга дуо кетган\n53 minut avval


МЎЪЖИЗА ЯРАТАЁТГАН МОҲИР ҚЎЛЛАР\nКаштачилик халқимизнинг қадимий миллий ҳунарларидан бири ҳисобланади. Азалий қадриятларимиз ва урф-одатларимиз билан чамбарчас боғлиқ бўлган бу санъат тури қўли гул чеварлар томонидан асрлар оша янада бойитилиб, сайқалланмоқда.\nФан ва техника ривожланиб, махсус тикув машиналари ёрдамида матога қисқа вақт ичида истаган шакл ва ўлчамда гул босиш имкони яратилган бугунги кунда ҳам қўл меҳнати ёрдамида ҳафталаб, ойлаб вақт сарфлаб тикиладиган миллий кашталаримизга эътибор асло сусайгани йўқ. Буни Чироқчи туманида фаолият юритаётган моҳир каштадўз Наргиза Шукурова фаолияти мисолида ҳам кўриш мумкин.\n- Болалигимдан каштачиликка қизиқиб, шу ҳунарни ўрганганман, - дейди у. - Бугун эса у ҳаётим мазмунига айланди. Ҳунарманд сифатида рўйхатдан ўтиб, уйда турли каштадўзлик буюмлари тикиш билан шуғулланиб келмоқдаман. Ўнга яқин шогирдларим ҳам бор.\nНаргиза Шукурованинг таъкидлашича, мазкур ҳудудда қўлда кашта тикишнинг иккита, яъни санама ва эркин кашта тикиш усуллари мавжуд. Санама кашта арқоқ ҳамда ўрим ипларини кесиштириб тикилган полотно ёки бўз шаклида тўқилган матоларга тикилади. Бунинг сабаби, кашта тикишда мато ипларини санаб тикишга қулайлиги. Санама кашта тури мамлакатимизнинг барча ҳудудларида кенг тарқалган. Эркин кашта эса мато танламайди, туширилган тасвир чизиқлари асосида тикилади.\n- Айни пайтда санама усулда ҳам, эркин усулда ҳам кашталар тикаяпмиз, - дейди у. - Талабга қараб, рўзғор учун керакли буюмларни тайёрлаймиз. Масалан, бугунги кунда келинлар сепи учун каштали ўрамалар, юкёпқич, гулкўрпа, ёстиқ, чойшаб, дастурхон, жойнамоз ва шу каби турли буюмлар тайёрлаяпмиз. Маҳсулотимизни буюртмачилар ҳамда ўзимизга тегишли савдо дўконлари орқали ички бозорга етказиб бермоқдамиз.\nМоҳир каштадўз томонидан тайёрланган буюмлар харидорларда катта қизиқиш уйғотиши билан бир қаторда, турли танлов ва фестивалларда ҳам муносиб эътироф этилмоқда. Жумладан, "Ташаббус - 2016" кўрик-танловининг туман босқичида Н.Шукурова биринчи ўринни эгаллаган бўлса, вилоят босқичида рағбатлантирувчи мукофот билан тақдирланган эди. Шунингдек, вилоятимизда ўтказилган турли кўргазмаларда ўз маҳсулотлари билан иштирок этиб келмоқда.


Сульфокамфокаин narxi - Toshkent va butun O'zbekiston bo'yicha\nфаол моддалар:сульфокамфор кислотаси сувсиз моддага қайта ҳисоблаганда – 49.6 мг\nёрдамчи модда: инъекция учун сув 1 мл гача\n2 мл дан шиша ёки тиббий полиэтиленли ампулаларда. Ампулалар қўлланилишига доир йўриқнома билан бирга картон қутида.\nМажмуавий препарат, аналептик таъсир кўрсатади. Узунчоқ миянинг нафас ва қон томирларни харакатлантирувчи марказни рағбатлантиради. Миокардга, унда модда алмашинув жараёнларини кучайтириб, функциясини яхшилаб ва унинг симпатик импульсацияга сезувчанлигини ошириб, бевосита таъсир кўрсатади. Периферик қон томирларининг тонусини оширади. Ўпка вентиляциясини, ўпкада қон айланишини яхшилайди. Сувда эрувчанлиги сабабли, препарат тери остига ва мушак ичига юборилганда тез сўрилади. Инфильтратлар ва асоратлар (олеомалар) хосил қилмайди. Вена ичига юбориш мумкин.\nСўрилиши. Сульфокамфокаин препарати тери остига, мушак ичига, вена ичига юборилганда тез сўрилади.\nМетаболизм. Организмда метаболизм жараёнида оксидланишга учрайди ҳамда глюкурон кислотаси билан конъюгацияга киришади.\nЧиқарилиши. Метаболитлари асосан буйрак орқали чиқарилади, бунда сийдикдан препаратнинг ҳиди келади. Қисман нафас йўллари орқали чиқариладиган нафас билан ва сафро билан чиқарилади.\nМеъда-ичак йўллари (МИЙ) томонидан: диспептик бузилишлар.\nЮрак-қон томир тизими томонидан: артериал босим (АБ) ни пасайиши ёки ошиши, юрак уриб кетиши, кўкрак қафасида оғриқ.\nҚон тизими ва лимфа тизими томонидан: метгемоглобинемия.\nИммун тизими томонидан: юқори сезувчанлик реакциялари, шунингдек, ангионевротик шиш, анафлактик шок, терида тошмалар, қичишиш, гиперемия, эшакеми.\nУмумий бузилишлар ва юбориш жойида реакциялар: гиперемия, инъекция жойида қичишиш ва тошмалар.\nБошқалар: иситма, ихтиёрсиз сийдик ажралиши.\nПрепаратни сулфокамфокаиндан организмда ажралиб чиқадиган новокаиннинг гипотензив таъсирини ривожланиши мумкинлиги туфайли артериал босими паст бўлган беморларга қўллашда эҳтиёткорликка риоя қилиш керак. Артериал босим пасайиши мумкин (айниқса бошланғич артериал босими жуда паст бўлган беморларда).\nҲомиладорлик ва эмизиш даврида сульфокамфокаинни қўллаш бўйича маълумотлар бўлмаганлиги туфайли, ушбу даврларда уни қўллаш тавсия этилмайди.\nДаволаниш вақтида транспорт воситаларини бошқариш ва механизмлар билан ишлашда эхтиёт бўлиш керак, бош айланиши, тиришишлар пайдо бўлган ҳолларда, диққатни юқори жамланишини ва психомотор реакциялар тезлигини талаб этувчи потенциал хавфли фаолият турлари билан шуғулланмаслик керак.\n· Ўткир ва сурункали юрак етишмовчилиги;\n· Ўткир ва сурункали нафас етишмовчилиги;\n· Кардиоген ва анафилактик шокда қўлланилади.\n· Препарат таркибий қисмларига (шунингдек новокаинга) юқори сезувчанлик.\n· Тутқаноқ, тиришиш ҳолатларига мойилликда қўллаш мумкин эмас.\nЭҳтиёткорлик билан: артериал гипотензияда эҳтиёткорлик билан қўллаш керак.\n· Марказий нерв тизими (МНТ) ни сусайтирувчи препаратлар билан – охиргиларнинг таъсирини сусайтиради.\n· Антихолинэстераз воситалар билан - охиргиларнинг таъсирини камайтиради.\n· Суксаметоний билан - суксаметоний келтириб чиқарган нерв-мушак блокадасини узайтиради.\n· Моноаминооксидаза (МАО) ингибиторлари билан – артериал гипертензия (АГ) хавфи ошади;\n· юрак гликозидлари, сийдик ҳайдовчи воситалар, анальгетиклар, стероид гормонлар билан – сульфокамфокаиннинг аналетик таъсирини кучайтиради.\nПрепарат баъзида флуороурацил билан кимётерапия ўтказиш натижасида келиб чиққан ножўя таъсирларнинг намоён бўлишини камайтириш учун тавсия этилади.\nПрепаратни қўллаш вақтида алькоголь қабул қилиш тавсия этилмайди.\nҚадоқда кўрсатилган яроқлилик муддати тугагандан сўнг қўлланилмасин.\nСулфокамфокаин® 2 мл дан 10% эритмаси (0.2 г) тери остига, мушак ичига ёки вена ичига қўлланилади; зарурат бўлганида, юборишлар сони кунига 2-3 мартани ташкил қилади.\nКатталар учун максимал суткалик доза 10% эритманинг 12 мл (1.2 г) ни ташкил этади.\nЎткир ҳолларда препарат вена ичига (секин оқим билан ёки томчилаб) бир марталик дозада 10% ли эритманинг 2 мл миқдорида юборилади.\nҚўллаш давомийлиги индивидуал равишда белгиланади.\nСурункали нафас ва юрак етишмовчилигида 20-30 кун давомида тери остига ёки мушак ичига юборилади.\nБолалар. Препарат болаларда қўлланилмайди\n· тавсия этилган дозалар сезиларли даражада ошиб кетганда: бош айланиши, бош оғриғи;\n· ўткир заҳарланишда - ҳаракатнинг бузилиши, юзнинг қизариши, тутқаноқсимон тиришишлар ва делирий пайдо бўлиши мумкин.\nДаволаш: Доза ошириб юборилганда антипсихотик, тутқаноққа қарши воситалар (асосий синдромга қараб) буюрилади. Яққол намоён бўлмаган психомотор қўзғалишда, транквилизаторлар ва тинчлантирувчи воситалар қўлланилади.


Операторларимиз рейтингида жиддий ўзгариш: энди кимда қанча абонент бор? (+инфографик видео) - Terabayt.Uz\nWindows 11'дан миллионлаб одамлар фойдаланадиган қулай функцияни олиб ташланди\nChrome OS тизимидаги янгиланишдан сўнг, ушбу операцион тизимида ишловчи қурилмаларда муаммолар юзага келди\nDimensity 1200 чипи, AMOLED 90 Hz экран, 50МП камера ва NFC'га эга ҳамёнбоп OnePlus Nord 2 смартфони тақдим этилди\nrealme GT Master Edition серияси тақдим қилинди\nОператорларимиз рейтингида жиддий ўзгариш: энди кимда қанча абонент бор? (+инфографик видео)\nЭсингизда бўлса, биз августда юртимиздаги операторлардан қай бирининг абонентлари энг кўплиги ҳақида мақола ва унда инфографик видео ҳам эълон қилган эдик. Ўшандан бери уларнинг фаолиятида ҳам бир қатор ўзгаришлар бўлди, ҳатто бирининг бош дирeктори муддатидан аввал ишдан олинди. Шунингдек...\nUZZOOM нашрининг ёзишича, операторлар рейтингида навбатдаги ўрин алмашув юз берган. Уяли алоқа бозорининг собиқ етакчиси – Beeline Uzbekistan биринчи ярим йилликда лидерликни Ucell‘га топшириб, иккинчи ўринга тушган эди. Энди эса миллий оператор – «Ўзбектелеком» акционерлик жамиятига қарашли Uzmobile бренди ҳам ундан ўзиб, 2-сонли операторга айланди.\nЎтган пайшанба куни Beeline Uzbekistan’нинг июлдан сентябргача бўлган фаолияти натижалари эълон қилинди. Мутахассислар башорат қилганидек, пасайиш тенденцияси давом этди ва натижада яна 259 минг абонент йўқолди. Умуман олганда, январь ойидан бошлаб Beeline’нинг мижозлар базаси 1 307 055 уланишга камайди.\nБу ҳам майли, аммо сўнгги нисбатан кичик пасайиш 2020 йилга энг йирик алоқа оператори сифатида кирган компания учун анча қийин бўлди. Биринчи ўринни йўқотиш «қора-сариқ»ларнинг қадр-қимматига аламли зарба бўлиб, VEON гуруҳи раҳбариятини кадрлар алмашинуви томон йўллади, аммо учинчи чоракдаги йўқотишлар Beeline’ни учинчи ўринга туширди. Шу уч ой ичида миллиондан зиёд SIM-картани кўпайтиришга муваффақ бўлган Uzmobile, кўпга бўлмаса-да, асосий рақибини ортда қолдирди – 6 852 000 абонент, Beeline’нинг абонентлар базаси эса 6 831 341 нафарга тенг.\nЎҚИНГ: Атиги 10000 сўмлик тариф режасида энди 3,5 ГБ интернет, 700 дақиқа ва 200 SMS берилади!\nO‘zbektelekom’нинг Uzmobile АК филиали директори ўринбосари Жавлон Исломов UZZOOM билан суҳбатда шундай деди:\n«Мамлакат бўйлаб миллионлаб одамлар бизга ишонгани ва UZTELECOM’дан юқори сифатли уяли алоқа фойдасига танлов қилгани билан фахрланамиз. Бутун республика бўйлаб тармоқларни модернизация қилиш бўйича йирик лойиҳани муваффақиятли якунлаши ва техник қувватларни ривожлантириш бўйича узлуксиз ишлар туфайли компания аҳолига илғор, сифатли ва ҳамёнбоп алоқа хизматларини кўрсатишга қодир. Биз амалга ошираётган стратегиянинг асосий афзалликларидан бири бу рақамли ечимлар ва LTE’га эътибор қаратиш, шунингдек 5G тармоғини жорий этишга эътибор қаратадиган алоқа операторининг асосий хизматлари тўплами ўртасидаги мувозанатдир. Бу, албатта, бизга телекоммуникация хизматлари бозорида етакчилар мавқесига эришишимизга имкон берди».\nШундай қилиб, бизнинг кўз ўнгимизда, уяли алоқа бозорини тўлиқ қайта форматлаш амалга оширилди, буни фақатгина МТС бир кечада ёпилган 2012 йилдаги воқеалар билан солиштириш мумкин. Тўғри, ўшанда Beeline олти ой ичида учинчи оператордан биринчига айланган эди, аммо бу йили эркин рақобат шароитида ҳеч қандай зарбасиз, у орқага қайтди. VEON топ-менежерлари абонентлар сонининг пасайиши ҳақида келтирган «янги актсис солиғи ва IMEI рўйхатдан ўтказилиши, шунингдек, COVID-19 чекловлари туфайли ишбилармонлик фаоллигининг сустлашиши» изоҳ ва сабаблари, афсуски, бунга юқоридаги барча омиллар тўлиқ таъсир кўрсатган рақобатчилар нима учун шунчалик ишончли ўсиб бораётганини ҳеч қандай тушунтириб беролмади.\nЎҚИНГ: Уяли алоқа компаниялари 1 ноябрдан янгича яшай бошлайдилар\nҚуйидаги инфографик видеода 2006 йилнинг охиридан буён Ўзбекистон уяли алоқа бозоридаги операторларнинг улушлари ва ўринлари яққол акс эттирилган:\nБиринчи рақамли операторга келсак, Ucell Бош директори Владимир Кравченко вазиятни қуйидагича изоҳлади:\n«Ucell ҳам уланишлар, ҳам технологиялар бўйича ўсиш сари интилмоқда. Яқинда биз 8 миллионлик сонидан ўтдик, бу бизга ишончли ва қулай етакчилик ҳақида гапириш имконини беради: деярли 1 200 000 абонент бизни энг яқин рақибимиздан ажратиб туради. Бироқ, бизнинг устуворлигимиз хизматларнинг сифати ва тармоқни кенгайтиришга катта ҳажмдаги сармоялар бўлиб қолмоқда, чунки фақат замонавий инфратузилма яқин келажакда бизнесни барқарор ривожланишига кафолат беради».\nUcell вакилларидан таҳририятимиз олган маълумотларга кўра, «сиёҳранглар»нинг абонент базаси 8 029 000 кишини ташкил этди. Шу билан бирга, Mobiuz ўз активидаги 3 737 252 уланишлар ҳақида хабар берди, дейди UZZOOM.\n#Beeline #Beelineuz #Ucell #UMS #Uzmobile #Uztelecom #Билайн #мобил алоқа оператори #мобиль оператор #операторлар #узмобайл #Ўзбекистон #Ўзбектелеком #Mobiuz #Beeline Uzbekistan


Мактабга қуролланиб кирган москвалик ўқувчи икки кишини отиб ўлдирди\nДушанба куни Москванинг Отрадное туманидаги 263-сонли мактабнинг юқори синф ўқувчиси қурол билан ўз мактабига бостириб кириб, 20 нафарга яқин мактабдошини гаровга олди. Гаровгир ҳодиса жойига чақирилган полиция нарядини ўққа тутди, бир ўқитувчи ва бир полиция ходимини отиб ўлдирди. Ўсмирнинг ўз ўқитувчиси билан можародан сўнг бу ҳаракатга қўл ургани айтилмоқда.\n3 февраль куни Москванинг Отрадное туманидаги 263-сонли мактабга соат 12-ларда бостириб кирган ўсмир биология дарсида ўтирган 10 синф ўқувчиларини гаровга олди.\nҲодиса гувоҳларининг айтишича, у йўлда учраганларга: "Менга география ўқитувчиси керак!", деб бақирган. Кейин биология хонасига кириб олгач, синфхонадаги 24 ўқувчини гаровга олган.\nМосква полицияси мактабга бостириб кирган жиноятчининг икки киши - география ўқитувчиси ва ҳодиса жойига етиб келган полиция ходимини отиб ўлдиргани, яна бир полициячига оғир жароҳат етказганини айтмоқда.\nПолицияси расмийга кўра, қуролланган ўқувчи қисқа муддатда қўлга олинган:\n- 20 нафар ўқувчи ва битта ўқитувчини гаровга олган шахс шу мактабнинг катта синф ўқувчиси экани аниқланди. Ҳозирда у зарарсизлантирилди, гаровга олинганлар озод этилди. Амалиёт давомида жиддий жароҳат олиб, полиция ходими нобуд бўлди. Шунингдек, яраланган география ўқитувчиси ҳам ўлди, дея маълумот берди Россия Ички ишлар вазирлиги расмийси Андрей Пилипчук.\nПилипчук мактабда қолган барча ўқувчи ва ходимлар эвакуация қилинганини қўшимча қилди. Мактабда отишма очган катта синф ўқувчисининг ўзи эса ҳибсга олинган.\nРус матбуоти хабарига кўра, боланинг қўлга олинишида унинг отаси кўмаклашган ва полиция ходимлари билан бирга музокарада қатнашиб, уни таслим бўлишга кўндирган.\nЎсмир ишлатган қурол эса унинг отаси номига қайд этилгани хабар қилинмоқда.\nТерговчиларга топширилган ва исми ошкор этилмаётган ўсмир Россия Тергов қўмитаси ходимлари томонидан сўроқ қилинаётгани айтилди.\nНорасмий манбаларда ўқ отган ўсмир – шу мактабнинг 10 синф ўқувчиси Сергей Гордеев, отиб ўлдирилган география ўқитувчиси эса – 37 ёшли Николай Кириллов. Отишмада яраланиб, шифохонада жон берган полиция ходимининг катта сержант Сергей Бушуев экани айтилмоқда.\nЖароҳатланган яна бир полиция ходими ҳодиса жойидаги мактабнинг футбол майдончасидан вертолётда шифохонага олиб кетилди.\nТерговчилар Сергей Гордеев география ўқитувчиси унга паст баҳо қўйиб, уни "олтин медал"дан маҳрум қилишга уринаётганликда айблаб, отганини маълум қилмоқда.\nҲодиса жойига етиб келган Тергов қўмитаси раҳбари Александр Бастрыкин Россия Федерацияси Жиноят Кодексининг 3 моддаси – “Қотиллик”, “Гаровга олиш” ва “Ҳуқуқ-тартибот идораси ходимига таҳдид қилиш” асосида жиноий иш очилганини билдирди.\nОзодлик воқеага оид қўшимча тафсилотларни кун давомида ёритиб боради. Янгиликларни Озодлик радиоси сайтида кузатинг!


Ким қаерга ўтади? Погба, Ндомбеле, Обамеянг ва бошқа юлдузлар учун танлов имконияти - Daryo\n20:34, 19.05.2020 19134\nКим қаерга ўтади? Погба, Ндомбеле, Обамеянг ва бошқа юлдузлар учун танлов имконияти\nБугунги кунга келиб Германия Бундеслигаси қайта тикланган бўлса ҳам Европанинг қолган чемпионатлари ҳали бошланганича йўқ. Шундай экан, етакчи клубларнинг қандай таркибда майдонга қайтишини тахмин қилишнинг айни вақти. Оммавий ахборот воситаларида футболчиларнинг бир клубдан иккинчисига ўтиши мумкинлиги тўғрисида узунқулоқ гапларнинг кети узилмаяпти. Қуйида ҳақиқатан ҳам бошқа клубга кўчиб ўтиш эҳтимоли юқори бўлган футболчилар ҳақида сўз юритилади.\nУшбу ёзда Погба «Манчестер Юнайтед»ни тарк этиши зарурдек таассурот уйғотмоқда. Футболчи учун «Ювентус» ва «Реал» курашмоқда.\nИталиянинг Calciomercato нашри ҳатто франциялик футболчининг Аарон Рэмзига алмаштирилиш вариантини ҳам келтириб ўтди. Эҳтимол, улар буни аввалроқ режалаштиргандир, коронавирус пандемияси билан боғлиқ вазият барчасини ўзгартириб юборди. Шу боис ҳозирда «қизил иблислар»нинг ярим ҳимоячисини қўйиб юборишга тайёр эканлигига ишончи комил эмас. Балки унга яна бир бор имконият берилар, чунки инглиз клуби Погбанинг трансферидан 100 миллион фунт стерлинг ишлаб олиш ҳақиқатан йироқ эканини яхши билади.\nАгар Погба шўхлик қилишни йиғиштириб, астойдил ишлашни бошласа, асосий таркибнинг алмаштириб бўлмайдиган ўйинчисига айланиши мумкин.\nЯкуний хулоса: «Манчестер Юнайтед»да қолади.\nТанги Ндомбеле билан нима бўлаётганини айтиш мушкул. Аввалига Жозе Моуриньо уни очиқчасига танқид қилди, кейин эса франциялик футболчи карантин вақтида шов-шувларга сабаб бўлган машғулот ўтказди. The Times нашри тарқатган хабарга кўра, «Тоттенҳэм» Ндомбеле билан хайрлашмоқчи.\nМанбаларда клуб раҳбариятининг футболчининг хатти-ҳаракатларидан норозилиги қайд этилмоқда. Уни қайта тарбиялашдан кўра бошқа жамоага сотиб юбориш осонроқдек туюлмоқда. Аммо 55 миллион евролик футболчига харидор топиш осон эмас, «шпорлар»нинг асосий вазифаси – сарфланган пулларни қайтариш.\nКўринишидан унга қизиқаётганлар орасида «Барселона» ҳам бордек. Тўғри, клубнинг молиявий аҳволи қандай экани ҳозирча аниқ эмас. Келгуси ҳафтадан эса футболчи бўлган қизиқишларнинг тикланиши кутилмоқда.\nЯкуний хулоса: «Тоттенҳэм»дан кетади.\nОбамеянг узоқ вақтдан бери ўз келажаги ҳақида бош қотирмоқда. Унинг жамоадан кетмоқчилиги ва бошқа жойда омадини синаб кўрмоқчилиги тобора ойдинлашмоқда.Унга «Барселона» жиддий қизиқиш билдирмоқда, бироқ ҳужумчининг Премьер Лигада қолиш эҳтимоли ҳам йўқ эмас.\nГабонлик футболчини Фрэнк Лэмпард «Челси»га жалб этишга уриниши мумкин. Боиси олдинги чизиқда Тэмми Абраҳамга шерик керак. Бунинг устига анчадан буён Лондон клубининг «Лион» ҳужумчиси Мусса Дембелени сотиб олиш борасидаги ҳаракатлари бесамар кетмоқда. Обамеянг эса АПЛда нималарга қодир эканини исботлай олган.\nЯкуний хулоса: «Арсенал»дан кетади.\nАслини олганда, Йович «Реал»да қолишни ва унинг юлдузига айланишни хоҳлайди, аммо унинг Мадридни тарк этиши ҳақидаги миш-мишлар тўхтамаяпти. Уни бир нечта инглиз клублари билан боғлашмоқда, шу жумладан, «Ньюкасл» ва «Вест Ҳэм» билан ҳам.\nЙович аллақачон ватандоши – Митровичдан (Александар Митрович – Сербия терма жамоаси ва Англиянинг «Фулҳэм» клуби ҳужумчиси) Британиядаги ҳаёт ҳақида сўрашга ҳам улгурди.\nМадридда Йовични бир йилга ижарага бериб, кейин унга иккинчи марта имконият бериш режалаштирилмоқда.\nЯкуний хулоса: «Реал»дан ижара асосида кетади ва кейин қайтади.\nГерманиялик вундеркинднинг «Байер»ни тарк этиши ҳақида анчадан бери гапирилмоқда. Кўплаб экспертлар, ҳатто унинг «Манчестер Юнайтед»га келишини юқори баҳолаган.\n«Байер» эса унинг нархини 100 миллион евро этиб белгилаган ва бир сент ҳам тушмоқчи эмас. Баъзи мутахассислар агар Ҳаверц клубини алмаштирадиган бўлса, фақат Германия клубларидан бирига ўтади деб ҳисобламоқда. Кай учун курашда айни дамда «Бавария» етакчилик қилмоқда. Аммо футболчининг юқори нархи ҳозирча унинг ҳеч қаерга кетмаслигини англатади. Агар «Бавария» Ҳаверцни сотиб оладиган бўлса ҳам бу катта эҳтимол билан 2021 йилда амалга ошади.\nЯкуний хулоса: «Байер»да қолади.\nБошқа интервью ва мақолалар:\nФалкаодан Шевченкогача. Англияда порлай олмаган юлдузлар (фото)\nРоналду Ўзбекистон MMA ассоциацияси либосида кўриниш берди. Бунинг учун пул тўландими ёки Ҳабиб Нурмагомедов ёрдам бердими?\n22:21, 28.05.2020 104919\n22:25, 14.06.2020 67479\n22:47, 01.06.2020 51679\n21:57 Бугун 771\n21:43 Бугун 1437\n21:26 Бугун 5676\n19:35, 29.09.2020 115796\n11:45, 30.09.2020 112627\n22:27, 29.09.2020 104261\n13:57, 30.09.2020 96391


Капалагининг узунлиги 8-10 мм бўлиб, қанотлари сариқ-кулранг, ялтироқ, юза қисмида қора доғлар жойлашган. Урғочи капалак ўсимлик баргининг остки, устки ва ўсув нуқталарига 260 тагача тухум қўяди. Қурти оқиш-кулранг тусда бўлади.\nЎсимликка помидор куясининг асосан қуртлари зиён келтиради. Баргнинг паренхима тўқималари билан озиқланади. Помидор куяси ўсимликнинг кўчат даврида тушса, гуллашгача етмасдан, ўсимлик нобуд бўлади. Мева тугиш пайтидан бошлаб зарарланган ўсимликнинг ҳосилдорлиги 60 фоизгача нобуд бўлади, кучли зарарланган майдонлардаги экинлар бутунлай қуриб қолади.\nПомидор ва картошка куясига қарши юқори сифатли VIPROKLEM 15% (Эмомектин бензоат 100г/кг +Абамектин 50 г/кг) ҳамда VIRELL-D 55% (Циперметрин 50г/л+Хлорпирифос 500г/л), KORATEK PLYUS 10%(Лямбда-цигалотрин 100г/л), VILUCHO 35% (Имидаклоприд 350г/л) воситалари яхши самара билан қўлланилмоқда. Шу билан бирга ўсимликдаги шира, трипс, баргхўр ва мевахўр қуртларга катта зиён келтирилади.


Ўзбекистон Ёзувчилар уюшмаси » Уйғун Рўзиев. Ялпиз тераётган қизалоқ (ҳикоя)\nАсосий Ўзбек насри Уйғун Рўзиев. Ялпиз тераётган қизалоқ (ҳикоя)\nЎқилди: 18 873\nКўкламнинг енгилгина шабадаси дарахт гуллари ва майсалар исини тинмай атрофга таратади. Бундай ҳаводан нафас олган кишининг бир зумда чарчоғи чиқади. Мактабдан одатдагидан эртароқ қайтган Бердимурод муаллим қийғос гуллаган ўрик дарахти соясидаги сўрига чиқиб, шохлардаги маржондай тизилган гулчаларни ҳавас билан томоша қилди. Хотини Ҳафиза бешикдаги чақалоғини ухлатгач, дарров сўрига дастурхон ёзди. Кейин ошхонадан бир коса мастава олиб чиқиб, дастурхонга қўйди. Маставадан ялпиз иси уфурди. Бердимуроднинг кайфияти янаям кўтарилиб, иштаҳаси очилиб кетди. У ялпизларни Умида териб келганини пайқади.\nЯлпиз териш қизалоғининг жону дили. Баҳор келиши билан ҳовли этагидаги сойда булоқ сувлари жилдираб оқа бошлайди. Сойнинг икки қирғоғини ям-яшил майсалар қоплайди. Айниқса бодроқдек потирлаб чиққан ялпизлар дилни яйратади. Ана шунда Умида челакчасини кўтариб сойга югуради. Ўзича қўшиқ хиргойи қилиб ялпиз теради. Ҳатто улар билан гаплашади, эркалаб ҳам қўяди. Челакчасини тўлдириб ялпиз териб келганида уйни кайфиятни кўтарувчи ислар тутиб кетади. Бердимурод қизалоғининг хушбўй қўлчаларини юзига босади, кафтларидан ўпади. Ҳозир овқатга қўшилиб димоғини чоғ қилган ис ҳам ана шу ялпиз бўйлари эди.\nУ овқатни хуш кўриб тановул қила бошлади. Боядан бери офтобрўяда урчуқ йигириб ўтирган Ойсара момо ҳам аста келиб сўрига ўтирди.\n– Вақтлироқ қайтибсанми? – деди момо яна ишини давом эттириб.\n– Дарслар тугади, эна, эртадан баҳорги таътил бошланади, – деди Бердимурод.\n– Соз бўлибди. Шу таътилингнинг ичида Тошкентга бориб синглингдан бир хабар олиб келсанг бўларди-да, болам, – дея момо анча аввал айтган гапини яна такрорлади. – Қиш бўйи тушимга кириб чиқди. Ичимда бир хавотир ғимирлаган эди-я, касал бўлган экан шўрлик. Ўзи-ку, тилпонда гаплашганидаям билдирмаган эди. Ҳанифа холанг тунов куни набирасининг бешик тўйига бориб келган экан, ўша ерда кўрибди. Совуқда оз-моз шамоллаган экан, деб келди. Булар оз-моз деб айтаверади. Ўзинг кўзинг билан кўриб келганинг дуруст. Жўжабирдай жон, қаерда, қандай яшаяпти, бир ҳол сўраб келсанг кўнглим хотиржам бўларди-да.\nБердимурод бир дам ўйланиб қолди. Момо илгари ҳам бир-икки марта шу гапни айтган эди. Лекин қишнинг қиронли кунларида Тошкентга сафар қилиш ҳазилакам гап эмас. Бир ёғи, эртадан кечгача мактабда бўлади, ишдан ортиб бир жойга чиқишнинг иложи йўқ эди. Баҳорги таътил эса айни экин-тикин ишлари қайнаган, ҳамма чумолидай томорқада ивирсиган пайтга тўғри келади. Шу таътил вақтида ерни ағдариб, экинларни экиб олмаса, кейин яна мактаб ишига шўнғиб, қўли тегмайди. Тошкентга бориб келишга камида икки кун кетади. Шундай тиғиз пайтда икки кун тугул, икки соат ҳам ғанимат. Аммо Назокатни кўриб келмаса ўзининг ҳам, момонинг ҳам кўнгли тинчимайди. Тошкентга бормаганига ҳам кўп йиллар бўлган. Институтни ўша ерда ўқидию, орадан бир неча йил ўтиб, Назокат эри ва болалари билан кўчиб кетаётганида юкларини кўтаришиб борган, шундан сўнг у ёқларга қадами етмаган эди. Энди яна бир бориб жиянларини кўриб келса хўб иш бўлишини ўйлади. Баҳонада Умидани ҳам шаҳарда айлантириб келади. Ҳайвонот боғини телевизорда кўрганидан бери мениям ўша ерга олиб боринг, деб ялинади. Уни хурсанд қилса ўзи ҳам яйраб кетади. Ахир, беш йилми, олти йил деганда Худодан тилаб олган қизи. Унга Умида деб исм қўйганидан кейин, мана, у мактабга чиқай деганда укаси дунёга келди.\n– Майли, эна, борсам бориб кела қолай, – деди у ниҳоят бир қарорга келиб. – Умидани ҳам бирга олиб борсаммикан? Эртага саҳарлаб поездга чиқсак, индинга кечқурун қайтаверамиз-да.\n– Барака топ, болам. Майли, қизингни ҳам олиб бор, баҳонада шаҳарни бир кўриб келади.\nСой томондан челакчасини ялпизга тўлдириб келаётган Умида кўринди. Момо тезроқ кел дегандек қўли билан ишора қилди. Қизалоқ югуриб келди.\n– Қаёқларда сандироқлаб юрибсан, қизим, калишингни қара, жиққа ҳўл бўлибди. Тез офтобга қўйиб қурит, эртага шаҳарга кетасизлар, – деди момо қизалоқдан суюнчи оладигандек.\n– Ҳа, аммангни кўриб келасизлар, чироғим, мазаси йўқ экан.\n– Аммам касал бўлибди? Унда мен мана бу ялпизларни олиб бораман, майлими?\n– Майли, қизим, амманг хурсанд бўлади.\n– Ҳайвонларниям кўрсатасизми, дада?\n– Кўрсатаман, худо хоҳласа, ҳайвонот боғига олиб бораман, – деди Бердимурод ҳам ўзида йўқ хурсанд бўлиб.\nҚизалоқ бениҳоя қувониб кетди. Югуриб бориб калишини офтоб қиздираётган девор ёнига қўйди. Босиб кийилаверганидан йиртилиб адо бўлаёзган қора калиш қуриган сайин кулранг тусга кира бошлади. “Шаҳарга борганимиздан кейин аввал оёғига янги калиш олиб бераман, кейин ҳайвонот боғини айлантираман, – деб кўнглига тугди Бердимурод. – Лекин… Пулимиз йўл харжига етармикан? Аттанг, маошимни беришмагани чатоқ бўлди-да. Энди таътил тугаганидан кейин қўлга тегади. Унгача нима қиламиз? Ҳали қишки намгарчиликда қулаб тушган оғилхонани тиклаш учун ҳам анча-мунча харажат қилишга тўғри келади. Энамни хурсанд қилишга қилдиму, лекин чўнтак эсга келмабди-ку”.\n– Эна, ёки ойлик маошимни олганимдан сўнг бориб келсакмикан, а? – деб юборди у бехосдан.\n– Ойлигинг нимаси, уни кутиб ўтирсанг яна ишингдан чиқолмай қоласан-ку. Ўтган ҳафта сотган шолғомингнинг пули турибди. Шуни йўл харжи қилиб бориб келасан.\n– Энди… касал сўрагани борганга яраша…\n– Бу ёғидан хотиржам бўл. Олма-анорлардан ортгани бор, майиз, ёнғоқлардан тугиб бераман. Пенсиямдан ҳам йиғиб қўйганим бор, шуниям ола кетасан. Кўнглинг тўқ бўлсин, болам.\nМомонинг айтганидай бўлди, тугунлар иккита катта сумкага жойланди. Бердимурод уларни зўрға кўтариб, қизалоғи билан ҳали тонг ёришмасдан темир йўл бекатига борди. Кўклам салқини этни жунжиктирарди. Бердимурод ўзи юпун кийинганига ачинмади-ю, лекин Умиданинг ҳам енгилроқ кийиниб олганини кўриб безовталанди. Қизалоқ пайпоқ ҳам киймаган, илвираган калиш ичида оёқлари совқотаётгани сезилмоқда эди. Хайриятки, бироз кутганларидан сўнг поезд келди. Вагон ичи иссиққина экан, уларнинг жонига оро кирди. Поезд юриши билан қизалоқ ойна олдига туриб олди. У ортда қолаётган қир-адирлардан кўз узмасди. Далалар худди бувисининг урчуғига ўхшаб айланаётгандек туюларди унга.\nШаҳарга етиб борганларида машиналарнинг тутунию бошқа ислар аралашиб кетган бўғиқ ҳаводан қизалоқнинг сал бўлмаса кўнгли айний деди. Лекин у чуқур-чуқур нафас олиб, шу ҳавога кўника бошлади. Тўрт тараф ҳайратли нарсаларга тўла эди. Одамлар ниҳоятда кўп, бир-биридан баланд бинолар, катта-катта чиройли суратлар, кўчаларни тўлдириб ғиз-ғиз ўтаётган машиналар, йўлчироқлар, қаёқдандир эшитилаётган баланд мусиқалар… эҳ-ҳе, қизалоқнинг боши айланиб кетаёзди. У оғзини ланг очганча дадасининг сумка кўтарган қўлидан ушлаб, атрофни томоша қилиб кетаверди. Шаҳар дегани худди эртакка ўхшаган сеҳрли жой эди қизалоқнинг назарида.\nБердимурод ҳам гўё бошқа шаҳарга тушиб қолгандай бироз довдираб қолди. Вокзал бутунлай янги бўлган, бекатлар ҳам, йўллар ҳам нотаниш, кўчаларда илгариги автобуслар ҳам кўринмайди, ҳаммаси янги. Бу аҳволда шаҳар чеккасида турадиган Назокатнинг уйини топиб бориши қийин. У ўйлаб-ўйлаб охири такси тўхтатса манзилни адашмай топиб бориши мумкинлигини чамалади. Томига шахмат белгиси ўрнатилган машинани тўхтатиб, манзилни тушунтирди. Ҳайдовчининг имосидан сўнг қизалоғи билан машинага ўтирди. Таксичи мусофирни афт-ангоридан дарров пайқаб, хизмат ҳақини икки баробар кўп айтган бўлса ҳам, ҳар ҳолда сарсонликдан нари. Бердимурод машина ойнасидан кўчаларни томоша қилиб бораркан, талабалик давридаги шаҳардан асар ҳам қолмагани, бу ерлар бутунлай ўзгариб кетганидан ҳайратда эди.\nНазокатнинг хонадони тўққиз қаватли уйнинг охирги қаватида эди. Бу ерда лифтнинг борлиги Бердимуроднинг эсига ҳам келмади. Улар тўққизинчи қаватга қийнала-қийнала чиқиб олишди. Лекин зиналардан бир-бир қадам ташлаб юқорига кўтарилиш қизалоққа янада бошқача завқ берарди.\nНазокат қариндошлари келганидан хурсанд бўлиб, йиғлаб юборай деди. Унинг каттагина бўлиб қолишган уч боласи Умидани нафас ростлашига ҳам қўймасдан ўйнагани тортиб кетишди. Назокат эрига телефон қилиб, меҳмон келганини айтди ва вақтлироқ қайтишини илтимос қилди. Улар мана шу бир хонали каталакдай уйда ижарада туришади. Бердимурод бу тор уйга киргач, ҳаммомга тушиб қолгандек нафас олишга қийналди. Сўнг балконга чиқиб, очиқ дераза ёнига туриб олди. Назокат акасининг келганидан ўзини қўярга жой тополмай, тинмай гапирарди. Дастурхон ёзиб, чой қўйди. Умида териб келган ялпизларни кўриб, қишлоқ ҳавосини туйди, баҳри дили очилди. Пастдаги дўкондан ул-бул олиб чиқди. Хамир қориб, ялпиздан чучвара тугишга киришиб кетди.\nНазокатнинг эри кечқурун соат тўққизларда кириб келди (унинг эртароқ келгани шу экан, бошқа пайтларда ўн иккиларда қайтаркан). Бердимурод куёви билан алламаҳалгача суҳбатлашиб ўтирди. Болалар ҳам уйқуни эсдан чиқариб, роса ўйнадилар. Шунча одам бу торгина уйнинг қаерида ҳам ухлаши мумкин? Қай бир пайт ўтирган ёки деворга суянган кўйи ҳаммаларининг кўзлари илинди. Шунда ҳам Бердимурод дарров уйғониб кетди. Тонг ёриша бошлаган эди. У балконнинг очиқ деразасидан кўчаларни томоша қилиб, бошқаларнинг ҳам уйғонишларини кутди. Лекин қуёш анча кўтарилиб бўлди ҳамки, улар уйғонай дейишмасди. Болаларни қучоқлаб ухлаб қолган Назокат юзига қуёш нурлари туша бошлагандагина кўзини очди-да, шошилганча эрини ҳам уйғотди. Эри ишга кеч қолаётганини билиб, апил-тапил ювинди-ю, нонушта ҳам қилмасдан, Бердимуроддан узр сўраб хайрлашди ва шоша-пиша ишга кетди. Бу орада бир-бирини уйғотган болалар ҳам чуғурлашни бошлаб юборишди.\nХайрлашар чоғи Бердимурод рўмолчага ўралган бир даста пулни синглисига узатиб:\n– Мана буни энам бериб юборди, кам-кўстингга ишлатаркансан, – деди.\nНазокат пулни олмади.\n– Йўқ, йўқ, бизнинг ҳамма нарсамиз етарли, ака. Куёвингиз қурилишда ишлаяпти, кўп-кўп уйлар қуряпти. Мен ҳам ҳадемай жиянларингизни боғчага бериб, бирон иш топиб ишламоқчиман. Биздан сираям хавотир олманглар, – деди у.\n– Энам пенсиясидан атайлаб сенга деб йиғиб юрган экан. Олмасанг яна мени уришиб беради-да, сен бермасдан қайтариб олиб келгансан, деб. Олақол, дори-дармонингга ишлатарсан.\n– Ака, энамга айтинг, мен соппа-соғман. Фақат бу йил қиш сал қаттиқроқ келди-да, батареялар яхши ишламай, уйимиз бироз совуқ бўлди. Шунга озроқ шамоллаган эдим, оёқларим ҳам бироз оғриди. Худога шукур, тузалиб кетдим. Ҳартугул болаларим шамоллашмади, шунисига хурсандман. Бу пулга сиз, яхшиси, энамга рўмол сотиб олинг. Ўтган сафар кўрганимда рўмоли анча унниқиб қолган экан. Кейин оёқларига мойдори олинг. Доим оёқлари оғришидан қийналиб юрадилар. – У ичкарига кириб, дорилар турадиган қутини титкилаб, бир дорининг қутисини олиб чиқди. – Мана бу қутини дорихонадагиларга кўрсатсангиз худди шунақасини топиб беради. Мен мана шу мойдорини суртганимдан кейин оёғимнинг оғриғи қолган эди. Энам ҳам албатта оёқларига шундан суртсин.\nБердимурод жиянлари билан хайрлашгач, қизалоғини етаклаб кўчадаги автобус бекати ёнига бориб турди. “Аввал шу ердан бозорга бориб Умидага калиш сотиб оламиз. Энамга рўмол билан мойдорини ҳам ўша ердан оламан. Бу ердан бозорга қайси автобус олиб бораркан?” дея ўйланиб қолди у. Шу пайт бекат ёнига оппоқ “Ласетти” келиб тўхтади. Кейин машина дарров юриб, Бердимуроднинг рўпарасига келди.\n– Ўв, Бердимурод, – деб чақирди ҳайдовчи машина ойнасидан мўралаб.\nБердимурод ҳайрон бўлиб унга қаради.\n– Ўзингмисан? Нега шалпайиб турибсан, ўтир машинага, – деди ҳайдовчи қора кўзойнагини ечиб.\nБердимурод синфдош дўсти Исоқулни кейин таниди.\n– Ие, Исоқ, сенмисан, бу ерда нима қилиб юрибсан? – деди Бердимурод шошиб қолганидан бошқа гап тополмай.\n– Оббо, аммамнинг бузоғи-ей, саволинг милтиқнинг ўқидай бўлди-ку. Менинг-ку, капам шу яқин атрофда, сен нима қилиб юрибсан бу маконларда? Ўтир-е, лаллаймай.\nИкки ўртоқ шу бугун мана шу манзилда учрашиб қолишни хаёлларига ҳам келтиришмаганидан икковларининг ҳам ҳайратларининг чеки йўқ эди. Бердимуроднинг каттакон иркит сумка билан машинага ўтираётганини кўрган Исоқул тезда машинадан тушиб, унинг қўлидан сумкани олди.\n– Бу ёққа бер хуржунингни, юкхонага солиб қўяман, – деди у. – Вой-бў, бу ёғ босган қанорни қаёқдан олдинг, бобонгдан қолганми? Ичида ҳеч вақо йўқ-ку. – У сумкани очиб, бурнини жийирди. Ҳақиқатан ҳам сумкада бир даста пулдан бошқа ҳеч нарса йўқ эди (рўмолчага ўралган бўлса ҳам унинг пул эканлиги яққол билиниб турарди).\nМашинага яна икки киши ўтирди. Исоқул Бердимуроддан қаерга боришини ҳам сўрамасдан шаҳар ичкарисига қараб машинани шамолдек учириб кетди. Йўл-йўлакай ҳалиги икки йўловчини тушириб қолдиришгач, Бердимурод мақсад-муддаосини билдирди:\n– Исоқ, қаёққа кетяпмиз ўзи? Биз бозорга, кейин ҳайвонот боғига бормоқчи эдик…\n– Ие, афанди, шуни нега бояроқ айтмадинг?\n– Анави иккита одам сенинг раҳбарларингмикан деб индамай турган эдим.\n– Қанақа раҳбар, улар оддий йўловчилар-ку. Ҳар куни эрталаб ишга келишда қуруқ бўлмасин деб бекатдан уч-тўртта йўловчи олволаман, қайтишда яна шундай, тирикчилик-да. Машинанинг ғилдираги текинга айланмайди, тақсир. Бензин сарфланади, запчас-папчас дегандай. Сен билмайсан-да, шаҳарда яшашнинг ўзи бўлмайди, жўра. Ҳамма нарсани пулга сотиб оламиз. Кимга маза – сенга маза. Қишлоқда юрибсан, ҳеч нарсага пул сарф қилмай. Мева-чевани тайёргина дарахтдан териб оласан, сабзавотлар ер остида етилиб турибди, сут, қатиқ, қаймоқ деганига сигир сендан чойчақа сўрамайди.\nИсоқул машинасини мактабнинг спорт залига ўхшаган катта бир бинонинг ёнида тўхтатди.\n– Мана шу каминанинг ишхонаси, деди у. – Қани, юр, бирга кириб чиқамиз. Қизчанг машинада ўтириб туради.\nБердимурод машинадан тушди-ю, лекин қизининг мўлтираб турган кўзларига қараб иккиланиб қолди.\n– Биз… ҳалиги… бозорга… – Унинг гапи оғзида қолди.\n– Қўйиб тур ўша бозорингни, – дея жеркиб ташлади Исоқул. – Бозор кўрмаганмисан? Озиб-ёзиб бир келиб қолибсан, бундай бир отамлашайлик-да энди. Чаққонроқ юр, шалпайма.\nУлар бино ичкарисига киришди. Бу босмахона экан. Ускуналар шовқин солиб ишлаб турибди. Қоғоз ўрамларини юмалатиб юрган ишчилар ҳам, ускуналарни юргизаётганлар ҳам Исоқулни кўришлари билан салом беришди. Исоқул бу ерда ўзининг обрўйи баланд эканлигини намойиш қилиб, ҳали у ишчига, ҳали бунисига турли топшириқларни бериб кетаверди. Цехни оралаб узун йўлакка ўтишди, ундан сўнг ялтироқ қора чарм қопланган эшикка киришди. Бу Исоқулнинг кабинети эканлигини унинг хона тўридаги курсига бориб ўтирганидан ҳам билса бўларди. Бердимурод дераза ёнидаги стулга омонатгина ўтириб, Исоқулнинг ишларига халақит бермаслик учун бир оғиз ҳам гапирмади. Исоқул гоҳ стол устидаги телефонлардан, гоҳ қўлидаги телефондан одамларга қўнғироқ қилиб, ҳар хил масалаларни гаплашар, қизиғи, ҳар ким билан турлича оҳангда суҳбатлашар эди. Унинг бундай узундан-узоқ суҳбатлари тугагунча кун чошгоҳ бўлди. Бердимурод безовта бўлиб у ёқ-бу ёққа қимирлаб қўяверди.\n– Зерикиб қолдинг-а? – деди Исоқул ниҳоят телефонларидан бўшаб. – Мана, кўрдингми, ишимиз шунақа, ошна, бир дақиқа тиним йўқ. Ҳар ҳолда бу сенга мактаб эмас, болаларни оғзингга қаратиб гапириб ўтириб вақтни ўтказадиган. Мана бу телефонлар бемалол нафас олишингга қўярмиди. Цехни кўрдинг, газета, журнал, китоблар пешма-пеш босиляпти. Ҳа, айтганча, сен ҳам бир пайтлар дурустгина шеърлар ёзиб юрардинг, а? Ўшаларни тўплаб бир китоб қилдириб қўймайсанми?\n– Э, улар талабаликдаги шунчаки ҳавасаки шеърлар эди, эсимдан ҳам чиқиб кетган. Китобга йўл бўлсин.\n– Ўлардай уятчансан-да. Уялган ҳамма нарсадан қуруқ қолади. Ётоқхонани бошингга кўтариб шеър ўқиганларинг ҳалиям эсимда. Ҳамма мақтар эди. Мендай жўраларингнинг борида отингни қамчилаб қолмайсанми? Китобингни мана шу ўзимизнинг босмахонада чоп этамиз, арзонроқ баҳода. Нашриётда ҳам танишлар бор, улар ҳам қиммат айтишмайди. Хуллас, бу ёғини келишиб кетаверамиз, жўра. – У қўл соатига бир қараб олди. – Ҳозир кафега борамиз, ўша ерда бир мириқиб суҳбатлашамиз. Кейин қаёққа бораман десанг ҳам майли. Ҳозир Тоштемирни, Асом билан Шодини ҳам чақираман, мактаб даврларини бир эслаймиз.\n– Эҳ-ҳе, мендан бошқа ҳамма шу ерда экан-ку.\n– Ҳа, шундай. Жўраларнинг ҳаммаси зўр, кўришиб, гаплашиб турамиз. Тоштемир фирмада ишлайди, асосан қоғоз олиб сотади. Айтганча, ҳалиги, чиқарадиган китобингга ундан қоғоз сотиб олсанг бўлади, арзонга тушади. Асом бозорда паттачи, тушуми зўр. Шоди дўкон очиб олган, ҳар ой хорижга бориб келади. Яқинда “Жип” олди, кўрсанг оғзинг очилади.\n– Ўзимам сизларни жуда соғинган эдим. Сени учратиб қолганим яхши бўлди-да, баҳонада жўраларимни бир кўриб кетарканман. Раҳмат сенга.\n– Раҳматинг нимаси, қирқ йиллик қадрдонлар бир кўришиб қолибмиз. – Исоқул қўл телефонини олиб, рақам терди. – Тош, қалайсан, шу десанг, сенга сюрприз бор, – деди у телефонда Тоштемир билан гаплашиб. – Нима? Э, қоғозингни қўйиб тур. Берди келган, қишлоқдан. Кўчадан топиб олдим. Ҳа, тангага ўхшаб думалаб ётган экан. Биз ҳозир тушликка чиқаяпмиз. “Аёз” кафесида ўтирамиз. Ҳар ҳолда чеккароқда, хотиржам ўтирганга нима етсин. Асом билан Шодини ҳам олиб борарсан. Бўпти, кутамиз.\nУлар кўчага чиқишганда Умида бетон ариқча ёнидаги крандан ҳовучига сув олиб ичаётган эди. Бердимурод ўртоқларини ўйлаб, қизалоғини буткул унутиб қўйганини фаҳмлади.\n– Нега машинадан тушдинг? – деди у хавотирланиб.\n– Сувсаб кетдим, – деди Умида кафтининг орқаси билан лабини артиб. – Энди ҳайвонот боғига борамизми?\n– Ҳозир… бир жойда тамадди қилиб олайлик, кейин борамиз.\n“Аёз” кафеси ҳақиқатан ҳам хилватгина жойда экан. Унга етиб боргунча йўл-йўлакай ёқилғи қуйиш шохобчасига тўхтаб ўтишди. Исоқул машинасини бензин қуядиган ускуна олдида тўхтатиб, Бердимуродни туртди:\n– Ҳов анави туйнукчага бориб айт, ўн литр бензин қуйиб юборсин, мен унгача бакнинг қопқоғини очиб тураман.\nБердимурод бориб айтди. “Фалон сўм бўлади”, деди сотувчи туйнукчадан мўралаб. Бердимурод бир зум каловланиб турди-да, сўнг чўнтагидан пул чиқариб узатди. Кейин машина янаям тезроқ юраётгандай туюлди унга.\nКафенинг шинамгина ҳовлисига кириб, шундоққина дарвозанинг рўпарасидаги жойга ўтиришлари билан Исоқул алламбало салатлару овқатларга буюртма бериб ташлади. Унинг ростакамига ишбилармон, дадил одам эканлиги ҳар бир ҳаракатида сезиларди. Бердимуроднинг унга ҳаваси келди. Ҳовлининг ўртасидаги ариқдан шарқираб сув оқаяпти. Дарахт шохларига илинган тўрқовоқлардан сайроқи қушларнинг ёқимли овозлари эшитилади. Лекин ўзлари кўринмайди. Қизалоққа эса бу овозлар жуда ёқди. У атрофга кўз ташлаб, ҳайвонот боғи дегани мабодо шу ер эмасмикан, деб бир зум ўйланиб ҳам қолди.\n– У ёқ-бу ёқни қўй, қишлоқ қалай? – деди Исоқул стаканларга шарбат қуяркан. – Муаллимнинг иши осон, бизга ўхшаб куну тун югур-югур қилмайсан. Жонингнинг ҳузурини биласан сен. Лекин деҳқончиликка уқувинг зўр эди. Мева-чеваю узумларни кўпайтириб, тонна-тонна майиз олаётгандирсан?\n– Тонна бўлмаса ҳам, ишқилиб, насибага яраша бўп турибди.\n– Ҳалиям камтарлигинг қолмабди-да.\nСуҳбатнинг авжида Тоштемир, Асом, Шодилар биргалашиб кириб келишди. Собиқ синфдошлар роса яйраб кетишди. Ҳаммалари хушчақчақ, аъло кайфиятда, ҳазилни ҳазилга улаб кетишади. Лекин Бердимурод ҳарчанд уринмасин, улардай яйрай олмай, қимтинибгина ўтирарди. Буни Умида ҳам пайқади: мана бу одамлар ниҳоятда қувноқ, атрофдаги бошқа одамларга парво ҳам қилмай шарақлаб кулишади, қўллари силлиқ, юзларидан мой томай деб турибди; дадаси эса улардан анча ёш катта, сочлари оқарган, қўллари қаварган, кулишни ҳам эплолмай, хуржунини йўқотган мўлтонидай шалпайиб ўтирибди…\n– Гавдангни кўтариб ўтирсанг-чи, вэй. Худди тўқсонга кирган бобойга ўхшайсан, – деди кулги орасида Шоди Бердимуродни туртиб. – Қишлоқда нима иш қиляпсан ўзи, шундан гапир.\n– Берди мактабда катта ўқитувчи, она тилидан дарс беради, – деди Исоқул у ҳақда ҳамма нарсани билиб олгандай.\n– Ия, шунақами, мактаб жойидами, мактаб? – деди Шоди пешонасидаги терни арта-арта. – Лекин муаллим бўлганинг яхши. Она тилини ўқитиш керак. Айниқса, қишлоқда она тили – энг долзарб тил. Мана бу шаҳарнинг болаларини қара, она тилида бирон нарсани сўрасанг ҳам бошқа тилда жавоб бераман деб чиранишади. Ота-онанг ким, бобо-момонг ким, десанг, ёқангдан олишдан ҳам тойишмайди. Шунинг учун шаҳар мактабларигаям сендай жонкуярлар керак аслида, Берди муаллим.\n– Бердининг яхшигина шоир эканлигиям эсларингдами? – деди Исоқул. – Худо хоҳласа, яқинда китоби чиқади.\n– Ҳа, айтганча, институтда ўқиб юрган давримизда ажабтовур шеърлар ёзарди бу хумпар, – дея гапни илиб кетди Тоштемир. – Агар китоб чиқариш ниятинг бўлса, менга кел.\nИсоқул дарров ҳушёр тортди:\n– Ҳой, Тош, сен ўзингнинг томорқангда айлансанг-чи. Китобни бизга қўявер. Сен қоғозингни ўтказсанг бўлди, қолганига аралашма.\n– Энди, қўлдан келганча ёрдам қилсак, дегандим-да.\n– Ҳалиям ўша-ўша Бердимуродсан-ей, ҳеч ўзгармагансан. Шунча катта ишларни бошлаб қўйибсану, яна ҳеч нарса кўрмагандай бўйнингни қисиб ўтиришингни қара, – деди Асом ҳозиргина официант келтирган иссиқ овқатни ейишга шўнғиб. – Қишлоқ қалай, баҳор келдими ишқилиб, баҳор? Ҳамма ёқ кўкарчин бўлиб қолгандир, а?\n– Баҳор-ку, ҳар йили келиб турибди, фақат сизлар оёқ узиб кетдинглар-да, жўралар, – деди Бердимурод. – Биз, қишлоқдагилар баҳордан кўра сизларни кўпроқ соғинамиз.\n– Вой хумпар-ей, баҳор ўзимизники, дегин? – илжайди Асом. – Жа нозик жойдан олди-ку бу. Муаллимлар ўзи шунақа, тагдор қилиб гапиришни билишади. Лекин, кўриб турибсан-ку, оғайничалиш, бош қашишга ҳам вақт йўқ, доим бандмиз. Елиб-югурмасанг бўлмайди. Бир сония тўхтадингми, тамом, ҳаётдан орқада қолиб кетасан. Баҳорнинг эса қолиб кетаётган иши бўлмаса, айланиб келаверади-да.\nЛунжини тўлдириб олган Тоштемир ҳам луқма ташлади:\n– Ўзи, ўша баҳорнинг шундан бошқа иши ҳам, бошқа борадиган жойи ҳам бўлмаса керак, фикри ожизимча.\n– Менга қара, Берди муаллим, анави келишиклар, от, сифат, сонлар ҳалиям ўша-ўшами? – деди Шоди ҳиринглаб.\nБердимуроднинг ўрнига Исоқул лўндагина қилиб жавоб бериб қўяқолди:\n– Қўйсанг-чи, тузсиз гапларингни. Ҳаётда шунча ўзгаришлар бўладию, келишик қолармиди. Илгари сифат номигагина бўлган бўлса, энди росмана сифатни кўриб турибсан, рақобат бор-да. Сон деганлариям вақт ўтиши билан ортиб бораверади. Ўзинг шундан хулоса қилиб олсанг бўлмайдими? Нима қиласан шунга ҳам муаллимнинг бошини оғритиб.\nУнинг бу ҳазилидан яна қийқириқ кулги кўтарилди. Шу пайт дарвоза олдидан уч-тўрт киши ўтиб кетаётганини кўриб қолган Тоштемир уларни қўли билан имо қилиб чақирди.\n– Анув кўзойнак таққани Жовли Жуман деган шоир, – деди у. – Танишиб қўйсанг зиён қилмайди, Берди муаллим, бир куни фойдаси тегиб қолиши мумкин.\nСтолга яна бир столни қўшиб узайтиришди. Жовли Жуман учала шериги билан келиб, тортинмасдан ўтирди. Тоштемир Жовли Жуманнинг биқинига ўтириб олиб, Бердимуроднинг таърифу тавсифини қилди. Официантни чақириб, даврага қўшилган меҳмонлар учун таом буюрди.\n– Адабиёт уммондай кенг даргоҳ, қанча шоир бўлса ҳам бағрига сиғдира олади, – деди Жовли Жуман “ижод боғида яна бир ғунча очилганидан, у билан баҳорнинг шундай фараҳбахш кунларида танишиб турганидан” бағоят хурсандлигини изҳор қилиб. – Ижод ниҳоятда нозик масала. Унинг маҳсулини мухлислар дастурхонига туҳфа этиш яна ҳам нозик иш. Муҳими қўрқмаслик, довюраклик. Сиз билан бизнинг ишимиз ижод қилиш. Уни мухлислар қандай хоҳлашса, шундай ҳазм қилиб олишсин. У ёғининг бизга қизиғи йўқ. Шоирлик – бу талант, бу эзгулик. Бунинг учун айнан бирон жойда таҳсил олмоқликнинг ҳожати ҳам йўқ. Мана, камина ҳам ўрта мактабдан сўнг ҳеч қайси олий билим даргоҳининг эшигини тақиллатмаган. Аммо бу билан ижод тўхтаб қолган эмас-ку, биродар. Биз кайфият одамларимиз, шу боисдан бизга мана бундай дўстлар саломат бўлса бас, – дея у Тоштемирнинг елкасига қўл ташлади. Тоштемир фурсатдан фойдаланиб ундан ниманидир шивирлаб сўради. – Тош, азизим, ҳамма гапларингиз эсимда. Мана бу ёнимдаги йигитлар санъаткор укамизнинг продюсерлари, яқинда каттагина концерт уюштиришмоқчи. Ҳамма афишалар учун қоғозни албатта сиздан олишади. Ҳали ўзим қўнғироқ қиламан.\nЖовли Жуман “Берди Мурод деган истеъдодли шоир билан танишгани шарафига” қадаҳ кўтариб, яна насиҳатгўйлик қилишда давом этди. Шу лаҳзада дарвоза олдида яна икки киши кўриндию, Тоштемир чаққонлик билан бориб улар билан саломлашди. Кейин қўлини кўксига қўйиб, уларни ҳурмат билан даврага таклиф қилди. Улар ҳам бамайлихотир даврага келиб қўшилишди. Тоштемир Бердимурод томонга энгашиб шивирлади:\n– Бу одам бир катта фирмада таъминотчи бўлиб ишлайди. Қурилиш ашёлари савдоси билан шуғулланади. Уй қураман, дўкон қураман, деган борки, ҳаммасининг мана шу одамга иши тушади. Мен билан ака-укадай бўлиб қолган. Сен ҳам танишиб қўйсанг зарар қилмайди…\nФирмачи ака юзинг-кўзинг деб ўтирмайдиган дангалчилар хилидан экан.\n– Очиғини айтай, шеър деган нарсага ҳушим йўқ, – деди у Бердимуродни шоир деб таништиришгач. – Азалдан феълим шунақа. Мактабда ҳам бир балоларни ёдлатмоқчи бўлиб ўқитувчимиз кўп уринган. Мақтаниш бўлса бўла қолсин, битта ҳам шеърни ёдламаганман. Принципим шундай. Шунинг учун менга шеъриятдан гап очмай, ундан кўра ғишт, бетон, арматура деган нарсалардан сўйланг, ҳузур қиламан. – Ҳаммалари шодон кулги билан чапак чалиб уни олқишладилар. Бундай хайрихоҳликдан нотиқ бир ботмон семирди. – Шу замондаям шеър ёзиб, китоб титкилаб юрган одамни ҳеч тушунмайман. Баландпарвоз гапларнинг кераги йўқ, индаллосини айтганда, ҳозир энг муҳими пул топиш. Керак бўлса, ҳозир ўнг томонимда ўтирган одам узатган бир пиёла чойни чап томонимдаги одамга тутқазиб, минг сўм пулини олишим мумкин. Ишнинг кўзини билган киши ҳар қандай пухта одамнинг ҳам сездирмай кўзини ўйиши мумкин…\nТоштемирнинг телефони жиринглаб қолиб, гапнинг белига тепди. – Алло, ҳа, ойиси, нима гап? Меҳмон келди? Э, Саттор аками? Биз жўралар билан “Аёз” кафесида ўтирибмиз. Меҳмонлар тўғри шу ерга келаверишсин, бирга овқатланамиз. – У телефонини ўчириб, чўнтагига солиб қўйди. – Саттор ака деган наманганлик бир танишимиз оиласи билан меҳмон бўлиб келибди. Болаларини таътилда бир айлантириб кетай деган-да. Чақирдим, ҳозир келиб қолишади. Лекин аломат инсон, кўпчиликка фойдаси тегади.\nСаттор ака дегани хотини ва икки ўғли билан кўп ўтмай етиб келишди. Давра яна ҳам кенгайди. Четдан қараган одам бу ерда тўй бўляптими, деб ўйлайди.\n– Бердимурод ўртоғимиз ҳавас қилса арзийдиган ишларни бошлаб қўйган экан, шуни нишонлаб ўтирибмиз, – деб Тоштемир меҳмонларга Бердимуродни таништирди.\nИсоқулнинг кўзлари бежо бўлиб, Тоштемирни аста ўзига тортди:\n– Менга қара, нафсингга ўт тушкур, бизнесингни бошқа жойда қилсанг бўларди. Индамаса бутун уруғ-аймоғингни чақириб оласан. Шунча одамнинг харажатини ким кўтаради?\nТоштемир парво қилма, дегандай қўл силтаб қўйди.\nҚадаҳ устига қадаҳ кўтарилди. Бир-биридан ғаройиб салатлар қайта-қайта олиб келинди. Иссиқ-иссиқ овқатлар ҳам келтирилди. Бердимуроднинг ҳали ўзининг хаёлига ҳам келмаган китоби учун қадаҳ сўзлари айтилди. Бердимурод ҳеч нарсага тушунмай, уларнинг шарақлаб кулишларига жилмайиб қўшилиб ўтираверди. Умида эса стакандаги шарбатни ҳар замонда ҳўплаб қўярди. Оғзиларидан боди кириб, шоди чиқаётган, маст бўлганлари сайин қийқириқлари ҳам тобора авжига кўтарилаётган одамларнинг башаралари унинг кўзига хунукдан-хунук кўринмоқда эди. Стол устидаги нотаниш егуликларнинг ҳам ҳеч бири унга ёқмади. Ароқнинг ҳидидан-ку, кўнгли айниб, зўрға чидамоқда эди. Яхшиямки ҳар шарбат ҳўплаганида кўнгли айниши босиларди. У ўзини игна устида ўтиргандек сезарди. Кун кеч бўлаётганини, ҳайвонот боғини кўролмай қолишини ўйлаб, бетоқат бўлди.\n– Дада, кеч бўляпти, кетайлик, – деди ниҳоят қизалоқ Бердимуроднинг қулоғига шивирлаб.\nБердимурод эса шу тобда поездга улгуролмай қолишдан хавотирланаётган эди.\n– Қизчанг нима деяпти, шарбат қуйиб берайми? – деди Исоқул Бердимуродга қараб.\n– Ай, ҳайвонот боғига олиб бораман, деб эдим, шуни эслатяпти.\n– Эҳа, дарвоқе, унга ҳайвонларни кўрсатаман, дегандинг-а? Аттанг, энди кеч, зоопарк ёпилиб бўлди. Лекин афсусланиш шарт эмас, қизим, мана, қара, қанча ҳайвон керак бўлса кўриб ол, бўри дейсанми, тулки дейсанми, товусу ҳаккалар ҳам, ҳамма туридан бор, – дея у хи-хилаб ёқимсиз илжайди.\nШу лаҳзада Исоқулнинг телефони жиринглади. У телефондаги одам билан тик туриб, ўнг қўлини кўксига қўйиб гаплашди.\n– Энди мен ишхонага бормасам бўлмайди, бошлиқ чақириб қолди, – деди Исоқул ва шошилганча хайрлашиб, машинаси юкхонасидан Бердимуроднинг яғири чиқиб кетган сумкасини жиндек ижирғаниш билан олиб узатди-да, жўнаб кетди.\nЎтирганларнинг кўпчилиги маст бўлиб, алжираб қолишди. Энди бу ёғига ўтиравериш эзмаликдан бошқа нарса бўлмайди. Ҳаммалари бирин-кетин ўринларидан туриб, алкаш-чалкаш қадам ташлаганча кафени тарк этишди. Бунақа мижозларни кўравериб кўзи пишиб кетган официант югуриб келиб, дарвозага яқинлашаётган Тоштемирга ҳисоб қоғозини узатди. Тоштемир қоғозни ушлаб ҳам кўрмасдан ҳануз стол ёнида мунғайиб ўтирган Бердимурод томонга сузилиб кетаётган кўзлари билан ишора қилиб, узоқлашди.\nОфициант тутқазган ҳисоб қоғозига кўз югуртирган Бердимуроднинг тиришган пешонасидан муздай тер чиқиб кетди. У тўлов ўзига қолганидан эмас, бунча катта ҳисобдаги пулни тўлашга пули етмай қолишидан ташвишга тушган эди. У қўллари қалтирай-қалтирай сумкани очиб, рўмолчага ўралган пулни олиб санади. Хайрият, пул етди. Чўнтагидаги чўғи қолмаган пулдан бир-икки сўм қўшди, холос. У кафтларини ишқаб турган официантдан бехижолатлик билан қутулганидан енгил нафас олиб, кўчага чиқди. Боягина унинг шаънига қадаҳ сўзлари айтиб ўтирган таниш-нотаниш одамлар худди ер ютгандай аллақачон кўздан ғойиб бўлишган эди. Нарироқдаги катта йўлда қоп-қора аломат машинанинг кетаётганини кўриб, Шодининг “Жип” деган машинаси шу бўлса керак, деб то кўринмай кетгунча ҳавас билан ортидан қараб қолди. Кун кеч бўлган, ҳайвонот боғию бозорлар ёпилгани аниқ, энди фақат поездга етиб бориш қолган эди. У қизалоғининг авзойига қараб, ўзидан хафа бўлиб кетди. Қишлоқда бўлганида бир кунда дунёнинг юмушини бажаришга улгурган бўларди. Бу ерда эса бутун бошли бир кун ҳеч қандай мазмунсиз ўтиб кетганига ҳайрон қолди.\nЭнди нима қилмоқ керак? Яна бир кунча синглисиникида қолай деса, каталакдай уйга ўзлари зўрға сиғишаркан. Аксига олиб пули ҳам тамом бўлди ҳисоб. Чўнтагида қолган пулни чамалаб кўрса, вокзалга бориш учун таксига минса, поездга етмайди, поездга чипта олиш учун эса таксига пул бермаслиги керак. Бекатда турган одамлардан сўраб, вокзалга қайси автобус боришини аниқлаб олди. Шуниси маъқул, арзонгина. Фақат… қизалоқнинг кўнгли ўксиб қолди-да…\nПоездга чиққанларидан кейин ҳам Умиданинг чеҳраси очилмади. У ўриндиқда қовоғини уйиб ўтирганича ҳеч кимга, ҳеч нарсага қарагиси келмасди. Энди вагон ойнасидан қоронғилик қаърига шўнғиётган шаҳар теваракларини, ҳиссиз далаларни томоша қилишнинг ҳам қизиғи йўқ. У ҳаммадан, ҳамма нарсадан, ҳатто орзусидаги эртакка ўхшаш шундай катта шаҳардан ҳам хафа бўлди. Ахир, бу ерга ҳайвонот боғини кўриш учун шунча олис йўл босиб келса-ю, кўрмай қайтса – нега алам қилмасин? Бердимурод унинг кайфиятини кўтариш учун ҳазиллашиб:\n– Асал қизим, паррандаю даррандалар сенга ёқдими? – деди.\n– Йўқ, ёқмади, – деди қизалоқ баттар тумшайиб. – Ҳақиқий ҳайвонлар яхши эди улардан.\n– Сенга ёқмаган бўлса ҳам, улар мен билан бир қишлоқда туғилиб катта бўлишган, бир мактабда, ҳатто кейин бир шаҳарда ўқишган, жоним қизим. Ҳаммалари ажойиб болалар эди.\n– Дада, улар сизнинг яқин ўртоқларингизми? – сўради қизалоқ астойдил ҳайрон бўлиб.\nБердимурод бир муддат ўйга толди.\n– Билмасам, қизим, тўғриси, ўзим ҳам уларни таниёлмадим, – деди кейин хўрсиниб. – Орадан кўп йиллар ўтиб кетди-да.\nШундан сўнг қизалоқ бошқа савол бермади. Кеча эрталаб уларни олиб келган поезд тез юрган эди. Мана бу кечки поезд эса оралиқ бекатларда узоқ туриб қолди. Қизалоқ зерикди. Уни уйқу элитди. Бердимурод унинг илвираб кетган калишчаларига қараб туриб, хижолат чекди.\n– Оёқларинг совқотиб қолмадими, қизим? – сўради у.\nҚизалоқ индамади. У дадасига суяниб ухлаб қолди ва то қишлоққа етгунларича уйғонмади.\nҚишлоққа етиб келганларида эса қуёш чарақлаб, ўт-ўланлар устидаги мунчоқдек шудринглар жимирлаётган эди. Уйга киришлари билан қизалоқ югуриб бориб бешик ёнига чўккалади. Укасини соғинганидан, жуда-жуда соғиниб кетганидан, онасининг ҳай-ҳайлашига ҳам қарамасдан бешик жилдини аста очиб, пишиллаб ухлаб ётган чақалоқнинг лўппи юзидан чўлп-чўлп ўпди. Қандай хушбўй, қандай чиройли, қандай ширин чақалоқ. Қизалоқ ўпиб тўймасди. Кейин у онаси ва бувисининг саволларига узуқ-юлуқ жавоб берганча севимли челакчасини олиб, сойга югурди. Ялпизларидан хабар олди. Улар кўпайиб қолишибди. Ҳатто ўтган куни терилган жойлардан ҳам янги ялпизлар митти япроқчаларини кўрсатиб бодраб чиқибди. Уларга челакчаси билан сув сепди. Энди сойда фақат сув эмас, ялпиз бўйлари ҳам оқа бошлагандек эди гўё. Қизалоқ хушбўй ҳаводан тўйиб нафас олди ва аста шивирлади:\n– Оҳ, ўзимнинг ялпизжонларим!


Афғонистон: Полиция маскани олдидаги ҳужумда 3 киши ҳалок бўлди\n14 апрел 2021, Тошкент вақти: 21:03\nАфғонистоннинг жанубий вилоятларидан бўлмиш Қандаҳорда ҳам худкуш ҳужумлар камёб ҳодиса эмас.\nҚандаҳор шаҳридаги полиция маскани олдида содир этилган портлаш 3 кишининг умрига зомин бўлди. Портлаш чоғида яна 13 киши тан жароҳати олгани айтилмоқда.\nҚандаҳор вилоят губернатори Сами Хполвакка кўра, якшанба кунги портлаш мотоциклга ўрнатилмиш бомбанинг ҳаракатга келтирилиши сабаб бўлган.\nМаҳаллий амалдорлар ифтор вақти кирганидан кўп ўтмай содир этилган бу ҳужум худкуш кимсалар иши эканини тахмин қилмоқдалар.\nПолиция вакилларига кўра, портлашда ҳалок бўлганларнинг икки нафари тинч аҳоли вакили, бири эса полициячидир.


Хоразмда эркак собиқ хотинини пичоқлаб ўлдирди, қайнонасини жароҳатлади (видео) - Darakchi\nЖИНОЯТ 12.07.2021, 10:59\nТеглар: Видео, Хоразм\nХоразм вилояти Хонқа туманида 4 июль куни эркак жанжал сабаб собиқ хотинини ўлдириб қўйди. Бу ҳақда вилоят ИИБ Ахборот хизмати хабар берди.\nМаълум қилинишича, ҳодиса 3 июлдан 4 июлга ўтар кечаси туманнинг "Истиқлол" маҳалла фуқаролар йиғинида содир бўлган.\nУрганч тумани "Қайчили" маҳалласида яшовчи эркак жанжал сабаб собиқ турмуш ўртоғини пичоқлаб ўлдиради, сўнг хотинининг онасига ҳам жароҳат етказган. Эндиликда қотил суд ҳукмига асосан, жазога тортилади.\nМазкур мудҳиш қотиллик ҳар икки маҳалла вакиллари ва вилоят ҳуқуқни ҳимоя қилиш органлари масъуллари иштирокидаги мажлисда батафсил муҳокама қилинди.\nҚибрайда деҳқон хўжалиги учун ажратилган ер майдонини сотган шахслар аниқланди\nАндижонда фуқароларни хорижга ишга жўнатмоқчи бўлган МЧЖ раҳбари ушланди\nСурхондарёда “Telegram” орқали ақидапарастлик ғояларини тарқатиш билан шуғулланган шахс аниқланди\nХоразмда 22 ёшли аёл "самосуд" қилинди (видео)\nХоразм вилояти Урганч шаҳрида 8 июль куни 22 ёшли аёл опа-сингил томонидан «самосуд» қилинди. Бу ҳақда вилоят Ички ишлар бошқармаси ахборот хизмат хабар берди.Маълум бўлишича,...


АҚШнинг Висконсин штатида полиция афроамерикаликни отиб қўйгани ортидан норозилик намойишлари бошланди\n12 май 2021, Тошкент вақти: 16:25\nАҚШда полициячилар томонидан афроамерикаликларнинг отилишига қарши намойишлар бундан аввал ҳам бўлган.\nВисконсин губернатори 24 август куни Кеношу шаҳрига Миллий гвардияни киритиш тўғрисида кўрсатма берди.\nКеношуда полициячи афроамерикаликни отиб қўйгани ортидан норозилик намойишлари бошланиб, кейин тартибсизликлар юзага келди.\nПолициячи томонидан отиб қўйилган 29 ёшли Жейкоб Блейк маҳаллий касалхонада операция қилингани, аҳволи оғир экани айтилмоқда. Унинг танасидан жарроҳлар бир неча ўқни олиб ташлаганлар.\nГубернатор Тони Эверс штат Миллий гвардиясининг 125 аскарига юз минг киши истиқомат қиладиган Кеношу шаҳрига етиб келишга буйруқ берди.\nМаҳаллий ҳукумат шаҳарда соат тунги 8дан кейин комендантлик соати жорий қилди. Норозилик намойишларининг биринчи кунида содир этилган тартибсизликларда бир неча автомобиль, давлат ва хусусий мулк объектлари ёқиб ташланди, полиция билан тўқнашувлар юз берди.\n23 августда тарқатилган видеода Жейкоб Блейк бир автомобиль олдида айланиб юргани акс этган. У автомобиль эшигини очиши билан бир полициячи уни ёқасидан тутган ва етти марта отилган ўқ овози эшитилган.\nПолиция бўлиб ўтган воқеа юзасидан ҳозирча муносабат билдирмади. Кеношуда бошланган норозилик намойишлари мамлакат бўйлаб тарқалиши мумкин.Айни пайтда Нью-Йорк, Вашингтон ва бошқа йирик шаҳарларда норозилик намойишлари ўтказиш режалаштирилаётгани хабар қилинди.


Доннарумма кетиш ёки қолиш борасида бир қарорга келди\n24 апрель, 2017, 19:10\n“Милан” клуби дарвозабони Жамлуиджи Доннарумма жамоадан кетиш нияти йўқ эканлигини маълум қилди. 18 ёшли ажойиб дарвозабоннинг хизматларига бир қатор гранд клублар қизиқиш билдираётган бўлсада, кипер бунга эътибор ҳам қаратаётгани йўқ. Ёш дарвозабоннинг амалдаги шартнмоаси эса 2018 йил ёзда тугайди. Бироқ янги шартнома ҳам хали тузилганича йўқ.\n“Ўтган ҳафта биз Доннарумманинг агенти билан музокаралар ўтказдик. Биз Доннарумманинг ўзида ҳам “Милан” сафида қолиш истаги бор ёки йўқлиги билан қизиқдик. Унинг жавоби биз учун ижобий бўлди. У “Милан”да бахтли ва бу ерда ўйнашда давом этмоқчи. Энди биз унинг агенти билан янги шартнома шартларини келишиб олишимиз керак” –, деб айтиб ўтди “россонерилар”нинг янги спорт дирекори Массимо Мирабелли.


Фаровон юрт » Страница 2\nAdmin Вчера, 21:23 0\nAdmin Вчера, 21:18 0\nAdmin Вчера, 17:09 0\nAdmin Вчера, 17:01 0\nAdmin Вчера, 16:52 0\nAdmin Вчера, 16:49 0\nAdmin Вчера, 11:28 0\nAdmin Вчера, 08:31 0\nAdmin Вчера, 08:13 0\nAdmin Вчера, 07:57 0\n“Қалдирғоч”да бир кун...\nФАХРИЙ ЖУРНАЛИСТ ХОНАДОНИДА\nТабиатда ҳар бир махлуқотнинг ўз ўрни бор ёхуд чумчуқларни ўлдиришнинг оқибати\n13 апрел – Рамазон ойининг биринчи куни, деб расман белгиланди\nAdmin 11-06-2021, 17:59 0\n«Қирол Фаҳд» стадионида ўтадиган ушбу баҳсда Миллий жамоамиз аъзолари тўлиқ кўк рангли формада тўп суради. Дарвозабонимиз эса сариқ рангли либосда\n«Реал» Рамос билан хайрлашув маросимини ташкиллаштирмоқда\nAdmin 9-06-2021, 11:57 0\nМадриднинг «Реал» клуби сардори Серхио Рамоснинг ёзда «қироллик клуби»ни тарк этиши деярли ойдинлашган.\nУ дастлабки меҳнат фаолиятини Самарқанд мусиқали драма театри актёри сифатида бошлаган. ...\nМаълум қилинишича, бугун, 14 июнь куни соат 17:40 ларда фуқаро А. бошқарувида бўлган, суюлтирилган газ ташувчи «ЗИЛ-138 ГБА СНГ» русумли махсус...\nМазкур ҳолат юзасидан туман Ички ишлар бўлими ҳузуридаги тергов гуруҳи томонидан С.Д. исмли аёлга нисбатан Жиноят кодексининг 113-моддаси (таносил ёки ОИВ касаллиги/ОИТСни тарқатиш) 4-қисми билан жиноят иши қўзғатилган.\nAdmin от Вчера, 07:54\nАҚШ президенти Жо Байден Британияда ўтаётган «Катта еттилик» саммитида қироллик протоколини бузди.\nСобиқ ҳоким Раҳмонбек Усмонов Тошкент метрополитенига раҳбар этиб тайинланди\nУ 14 январь куни транспорт вазирига ўринбосар бўлган эди.\nAdmin от 12-06-2021, 21:52\nЕлизавета II G7 давлатлари раҳбарлари билан учрашди\nМеҳмонлар билан учрашувда қироличага Уэльс шаҳзодаси, Корнуол герцогиняси, герцог ва Кембриж герцогиняси ҳамроҳлик қилди.\nAdmin от 12-06-2021, 21:32\nҲужжатга кўра, 1 июлдан белгиланган туманларда 100 та давлат-хусусий шериклик асосидаги нодавлат мактабгача таълим ташкилотларини ташкил этиш учун 7 йил муддатга 2 йиллик имтиёзли давр билан 5 фоизлик ставкада кредитлар ажратилади\nAdmin от 12-06-2021, 17:07\nТожикистонда UzAuto Motors автомобилларини йиғиш йўлга қўйилади\nҚайд этилишича, 2021 йилнинг 9 июнь куни Тожикистоннинг Бохтар шаҳрида Ўзбекистон Президентининг Тожикистонга ташрифи арафасида биринчи Ўзбекистон–Тожикистон ҳудудлараро инвестициявий форум бўлиб ўтди\nAdmin от 12-06-2021, 12:01\nМаълум қилинишича, Туркияда эпидемиологик вазият барқарорлашаётгани инобатга олиниб, 14 кун давомида Туркияда бўлган ва ушбу мамлакат орқали Ўзбекистонга кириб келаётган фуқароларнинг уй ёки меҳмонхонада карантинда бўлишлари тартиби бекор қилинди.\nAdmin от 12-06-2021, 11:30\nТошкентдаги метро бекатларининг биридан шубҳали буюм топилди. Йўловчилар поезддан тушириб юборилди\nМаълум қилинишича, 11 июнь куни соат 11:50 да 38-йўналишда ҳаракатланаётган поезднинг 3-вагонида шубҳали нарса қолдириб кетилган ва бу ҳақда поезд машинистига хабар берилган.\nAdmin от 12-06-2021, 09:38\nПокистонда эмланмаганларнинг сим-карталари блокланади\nThe Express Tribune нашрининг хабар беришича, ушбу қарор вилоят соғлиқни сақлаш вазири Ясмин Рашид бошчилигида ўтказилган йиғилишда қабул қилинди.\nAdmin от 12-06-2021, 09:27\nЁнғин бартараф этилган, тўқнашув натижасида "Ласетти" русумли автомобиль йўловчиси, 1989 йилда туғилган Н.Ш. тан жароҳати билан шифохонага олиб кетилган.\nAdmin от 12-06-2021, 09:10\nАсосий сахифа » Страница 2


Коллаген: У инсон терисига нима учун зарур?\nКоллагенни ичиш, терига суртиш ва инъекциялар кўринишида юбориш мумкин. Лайфхакер уни қайси ҳолларда амалга ошириш мумкинлигини тушунтирди.\nКоллаген муҳим оқсил; у инсон танасида энг кўп тарқалган оқсил саналади. У организмни яхлит бутун шаклда боғлаб турувчи тўқима асоси ҳисобланади. Коллагеннинг номи грекча “kolla”- елим сўзидан олинган. Пай, тоғай, томирлар, ёш суяк тўқималари, мушаклар, тери буларнинг барисининг тузилиши учун кўп жиҳатдан ана шу оқсил жавоб беради. Масалан, терида коллагеннинг миқдори 70 фоизга етади – у терининг силлиқлиги, таранглик ва эгилувчанлигини таъминлайди.\nАгар организмда шусиз ҳам коллаген мавжуд экан, нима учун у ҳақида ўйлашим керак?\nКоллаген молекулалари кўп ҳолларда узун ва ингичка оқсил толаларини ҳосил қилиб, ёнма-ён туради. Айнан улар пружина каби организм тўқималарини биргаликда тутиб туради ва бир вақтнинг ўзида уларнинг мустаҳкам алоқасини таъминлайди.\nБироқ коллаген толалари – барқарор нарса эмас. Улар турли омиллар таъсири остида бузилиши мумкин:\nшакар ва тезкор углеводлар миқдори юқори бўлган рацион;\nЁшликда буларнинг бари қўрқинчли эмас. Биринчидан, зарарли омиллар камроқ: масалан, болалар ва ёш одамлар, одатда камроқ зўриқишни бошдан ўтказишади. Иккинчидан, организм зарар етказилган фибрил қисмларини ўз вақтида тўлдириш учун етарли даражада коллаген ишлаб чиқаради.\nЁш ўтиши билан оқсил ишлаб чиқарилиши аста-секин камаяди. Фибриллар зарарланади, тана эса улар ўрнини коллаген молекулалари билан ўз вақтида тўлдиришга улгурмайди. Вақт ўтиши билан бу барча органлар ва тўқималар учун ёқимсиз оқибатларга олиб келади - суяк тизими, мушаклар, қон томирлари билан боғлиқ муаммолар ортиб боради.\nБиринчи бўлиб тери азият чекади, чунки айнан у салбий омилларни максимал даражада қабул қилади. Зарарланган коллаген толалари эпидермисни текис ва таранг ҳолда ушлаб туролмайди. Терида майда сўлиган қисмлар – ажинлар пайдо бўлади.\nФибриллар зарарлангани сайин ажинлар чуқур ва аниқ бўлиб боради. Тери тўқимаси эса гравитация таъсири остида осилиб қолишни бошлайди.\nКоллаген толаларини қўшимча қўллаб-қувватлаш ҳақида ўйлаш керак бўлган яна бир ҳолат – чандиқларнинг мавжудлиги. Айрим ҳолларда кесилишлар, чуқур тирналиш ва ҳуснбузарлар боғловчи тўқима билан бирлашади, организмга тери қопламини тўғри тиклаш учун коллаген етишмайди. Натижада атрофик чандиқлар пайдо бўлади.\nАгар теридаги коллаген даражаси тикланса, атрофик чандиқларни деярли сезилмас даражада текислаш мумкин.\nТеридаги коллагенни ушлаб қолиш ва тиклаш мумкинми?\nУмуман олганда, ҳа. Коллаген эндоген ва экзоген каби турларга ажралади.\nЭндоген – табиий, организмнинг ўзи томонидан ишлаб чиқарилади.\nЭкзоген – организмга ташқаридан келиб тушади.\nЭндоген коллаген етишмаганида оқсил миқдорини ташқаридан келиб тушиш орқали ошириш мумкин. Одатда экзоген коллаген организмга уч усул орқали киритилади:\nрационга биоқўшимча кўринишида (бу ичимлик коллагени);\nкосметик воситалар орқали. Улар фибриллар энг кўп зарарланган жойларга суртилади;\nСинтетик коллаген қаердан олинади?\nСинтетик коллагеннинг уч асосий тури мавжуд:\nБу оқсил денгиз балиқларининг териси ва тоғайидан олинади. Тузилишига кўра у табиий инсон коллагенига энг яқини.\n2. Ҳайвонлардан олинган\nМазкур вариант йирик шохли молларнинг териси тоғайларидан ишлаб чиқарилади. У синтетик коллагеннинг топиш осон бўлган тури.\nУ коллагеннинг бутун молекулаларидан эмас, унинг қисмларидан иборат – муайян аминокислоталардан ишлаб чиқарилади. Гидролизли коллагенни ўлчамига кўра майда қисмларга ажратилиши ҳисобига у терига чуқурроқ сингади.\nХомашё сифатида нафақат ҳайвон ва балиқ тоғай тўқималари, балки ўсимликлар, масалан – буғдой оқсилидан ҳам фойдаланилиши мумкин.\nИчимлик коллагени қандай ишлайди?\nИчимлик коллагенининг асосий вазифаси – шахсий, эндоген коллаген синтезига ёрдам бериш. Шахсий коллагенни ишлаб чиқариш учун организмимиз уч асосий таркибий қисмлардан фойдаланади:\nглицин ва пролин аминокислоталари (улар коллаген молекулалари таркибида асосий роль ўйнайди);\nОвқат ҳазм қилиш тизимида ичимлик коллагени юқорида айтиб ўтилган аминокислоталаргача ажрайди. С витамини ва мис мавжуд бўлганида фибриллар тикланишига хизмат қилиши мумкин. Шу билан бирга, қариётган тери эластиклиги ва намланиш даражасини ҳам оширади.\nКоллагенни қўшимча сифатида қабул қилишнинг камчилиги мавжуд. Зарур оқсилни олганида организм уни қаерга сарфлашни ўзи ҳал қилади. Коллаген айнан теридаги толаларни тиклаш учун кетишига ҳеч қандай кафолат йўқ. Биоқўшимча ичишингиз, бироқ терининг ташқи кўриниши ўзгармаслиги мумкин – бунга тайёр бўлиш лозим.\nКрем ва бошқа косметикадаги коллаген қандай ишлайди?\nКоллаген молекулалари дермага сингиш учун жуда катта. Демак, фибрилнинг зарарланган соҳаларини тиклашга қодир эмас.\nШунга қарамай, коллагенли крем ва зардоблар тери ҳолатини яхшилайди. Бу эса намлик даражасининг ортиши билан боғлиқ: косметик восита тери юзасида плёнка ҳосил қилади, у эса намлик буғланишига йўл қўймайди. Натижада эпидермис майин ва тўйинган бўлиб кўринади.\n«Плёнка» таъсирини кучайтириш учун коллагенли косметикага кўпинча гиалуронли кислотани қўшишади: бу таркибий қисм биргаликда яхши самара беради.\nКоллагенли инъекция қандай ишлайди?\nИнъекциялар – дермага керакли оқсилни етказишнинг энг илғор ва самарали усули. Ҳайвонлардан олинган коллаген филлерлар тарихида Америка Озиқ-овқат маҳсулотлари ва медикаментлар сифатини санитар назорат қилиш бошқармаси (FDA) томонидан маъқулланган биринчи инъекция бўлади.\nБевосита дермага келиб тушиб, коллаген дарҳол бир неча функцияни бажаради:\nзарарланган оқсил толаларини тиклайди;\nтерида шахсий, эндоген коллаген ишлаб чиқарилишига ҳисса қўшади;\nнамликни ўзига тортади – бу эса терининг намлиги даражасини оширади.\nАҚШда коллаген инъекциялари 1981 йилдан бери расман қўлланилади. Албатта, ўша пайтдан бери янги воситалар ҳам пайдо бўлган – масалан, маҳаллий бозорда «Коллост» гели.\nКоллаген инсон учун табиий биоматериал бўлгани учун кўп ҳолларда қўшимча таъсир кўрсатмайди. Бироқ гипер сезгирлик шароитида индивидуал реакциялар бўлиши мумкин. Шунинг учун терингизни инъекцион коллаген ёрдамида тиклашга қарор қилган бўлсангиз, мутахассис – дерматолог ёки тиббий маълумотга эга бўлган профессионал косметологга мурожаат қилинг. Шифокор организмингиз ҳолатини таҳлил қилиб, қўшимча таъсирлар хавфини камайтиришда ёрдам беради.\n03:03 / 27.11.2019\nЯпонияда теридаги нуқсонларни яшириш учун сунъий тери ҳосил қилувчи спрей ишлаб чиқилди\n12:48 / 11.11.2019\nҚоракўл териларини яширинча олиб чиқиш режаси чиппакка чиқди\n11:23 / 15.07.2019\nҚоракўл териларини ноқонуний олиб чиқишга уринишнинг олди олинди\n22:57 / 03.03.2019\nБеморнинг ҳужайраларидан тери босувчи биопринтер яратилди


Вагон жанжали давом этмоқда\n"Ўзбекистон темир йўллари" ширкати масъуллари Тожикистон юк вагонларининг мамлакат ҳудудида қолиб кетаётгани тожикистонлик ҳамкасблари айби билан бўлаётганини таъкидламоқдалар. Тожикистонлик темирйўлчилар эса бу иддао асоссизлигини айтаяптилар.\nРашид Толибов имзоси остида www.centrasia.ru сайтида чиққан мақолада “Ўзбекистон темир йўллари” ширкатининг аноним ходими Тожикистон томони номаълум сабабларга кўра юк вагонларини қабул қилмаётганини айтган.\n“Ўзбекистон Тожикистонга тегишли юк вагонларини турли баҳоналар билан ўз ҳудудида тутиб қолаётганига доир гаплар ҳақиқатдан йироқ. Тожик расмийлари деярли ҳар қадамда Ўзбекистон юк вагонларини қасддан ушлаб қолаётганини даъво қилиш баробарида юк вагонларни қабул қилмаётгани Тожикистон томонининг мазкур масалага сиёсий тус беришга жон-жаҳди билан уринаётганидан далолат беради”, дея иқтибос келтирилади мақолада “Ўзбекистон темир йўллари” ширкатининг исми ошкор қилинмаган масъулидан.\nМавзуга ойдинлик киритиш мақсадида дастлаб “Ўзбекистон темир йўллари” ширкатига сим қоқдик.\nТелефон гўшагини кўтарган ширкат матбуот хизмати раҳбари Ҳайдарали Мамадалиев бу маълумотларни тасдиқлади.\n- Тўғри ўша нарсалар, яъни Тожикистон вагонларни вақтида ололмаётгани. Биз ҳозир у ёқдан олиб, Сурхондарё, яъни Амузанг орқали бераяпмиз, лекин улар олишолмаяпти. Ҳақиқатдан ҳам шу вазият тўғри ёритилган, деди Ҳайдарали Мамадалев.\n“Ўзбекистон темир йўллари” ширкати масъули Тожикистон томони юк вагонларини нима учун олмаётгани сабабларини маълум қилмаганини билдирди.\nШундан сўнг биз “Тожикистон темир йўллари”га ҳам мурожаат қилиб, мазкур ширкатнинг раис ўринбосари Усмон Қаландаровдан: “Юк вагонларини қабул қилмаётганларингизга оид хабарлар тўғрими?” дея сўрадик.\nТожик расмийси ўзбекистонлик ҳамкасбларининг айтганларини қатъиян рад этди.\n- Биз “Ўзбекистон темир йўллари”нинг Центразия орқали тарқатган бу маълумотига нисбатан эътироз ёзамиз, албатта. Уларнинг биз вагонларимизни номаълум сабабларга кўра қабул қилмаётганимиз тўғрисида айтганлари ёлғон. Биз ҳар куни Ўзбекистон темир йўлларидан ўтиб келаётган 60 тадан 80 тагача юк вагонини Душанбе йўналиши орқали қабул қилиб олаяпмиз. Лекин улар стратегик аҳамиятга эга бўлган юклар вагонини умуман беришмаяпти. Ҳозирча фақат гил ортилган вагонларни беришаяпти, холос, деди “Тожикистон темир йўллари” расмийси.\nУ Ўзбекистон Тожикистоннинг жанубий ҳудудига олиб кириладиган юк вагонларини умуман ўтказмай қўйганини ҳам қўшимча қилди.\n- 16 мартдан буён Хатлон йўналиши бўйича темир йўл берк. Ўша ҳудудга тегишли 1000 дан ортиқ юк вагон Ўзбекистон темир йўлларида ушланиб турибди. Сабабини Ўзбекистон томони темир йўлларини сел ювиб кетгани, йўлларда таъмирлаш ишлари олиб борилаётгани ва ҳатто тепловозлари етишмаётгани билан изоҳлашмоқда. Кеча ҳам шу мазмунда телеграмма лдик. Бунга нима дейишар экан?, дея савол ташлайди “Тожикистон темир йўллари” расмийси.\nЭслатиб ўтамиз, Ўзбекистон билан Тожикистон ўртасида юк вагонлари бўйича можаро жорий йил бошида юзага келган эди.\nЎшандан буён бир қатор хорижий ташкилотлар, ҳатто БМТнинг юқори мартабали шахслари ҳам бу масала ечимига бел боғлаган бўлсалар-да, мазкур муаммо ҳалигача ҳал қилинмай қолмоқда.


2016 йил январида Samsung Galaxy S7 намойиш қилинади » Ўзбекистон янгиликлари – Zamin.uz\n2016 йил январида Samsung Galaxy S7 намойиш қилинади\nЖанубий кореялик инсайдерлар маълумотларига кўра, Samsung компаниясининг янги Samsung Galaxy S7 смартфонини 2016 йилнинг январь ойида кўриш мумкин бўлади. Бу ҳақда GSM Арена нашриъга асосланиб Kun.uz ёзмоқда.\nКомпаниянинг Galaxy S6 ва S6 Edge смартфонлари жорий йилнинг 1 мартида намойиш қилинган эди. Galaxy S7 бу муддатдан аввалроқ чиқади ва компаниянинг рақобатчиларига ўзига хос жавоби бўлади. Янги смартфоннинг дизайни сентябрда якунланган.\nМаълумотларга қараганда, янги смартфон иккита моделда тақдим қилинади: премиал ва суб-премиал. Премиал модель бир кристаллда жойлаштирилган Exynos процессори ва модем билан жиҳозланади, суб-премиал моделда эса улар алоҳида-алоҳида жойлаштирилади. Смартфон интерфейсида 3D Touch каби функциялар қўлланиши, шунингдек, USB Type-C порти пайдо бўлиши мумкин.\nАввалроқ смартфоннинг бир неча модели бўлиб, улардан бири Qualcomm Snapdragon 820 процессорида ишлаши маълум қилинганди.\n00:56 Янги Samsung Galaxy S8 edge намойиш қилинди\n09:55 Янги Samsung Galaxy S эгилувчан дисплей билан жиҳозланади\n22:04 Samsung янги Galaxy S6 смартфонини январ ойида тақдим етиши мумкин


Sputnik ва Sinopharm билан эмланган венгрияликлар пушаймонлигини айтмоқда\n01 декабр 2021, Тошкент вақти: 04:29\nСпутник билан эмлаш жараёни - Надьканижа, Венгрия, апрель, 2021\nБудапештдаги Ференц Лист халқаро аэропортида одамлар эрта тонгдан парвозга рўйхатдан ўтиш учун узун навбатга тизилишган. Венгриялик 22 ёшли талаба Нора учун бу муҳим кун.\nНора 2021 йил баҳорида коронавирусга қарши эмланганига қарамай, фақат энди Европа бўйлаб саёҳат қилиши мумкин. Олдинги саёҳат режалари у олган Хитойнинг “Sinopharm” вакцинаси туфайли барбод бўлган.\nНора даставвал “Sinopharm” ёки Россиянинг “Sputnik V” вакциналари билан эмланган, сўнг бундан пушаймон бўлиб, саёҳат қилиш учун Европа Иттифоқи томонидан тасдиқланган вакцинани олишга интилган минглаб венгерлардан бири.\nНора октябрь ойида бир марталик “Johnson & Johnson” вакцинасини олди ва шу билан муаммоси ҳал бўлди.\nҲозиргача Европа Иттифоқида дори воситаларини баҳолаш ва назорат қилиш учун масъул бўлган Европа дори воситалари агентлиги (ЕМA) фақат тўртта вакцинани тасдиқлаган: “Pfizer/BionTech”, “Moderna”, “AstraZeneca” ва “Johnson & Johnson”. Ушбу вакциналарни олган Европа Иттифоқи фуқаролари ва резидентлари бошқа Иттифоқнинг бошқа мамлакатларига саёҳат қилишда тест топшириш ёки карантин мажбуриятидан озод қилинади.\n“Sinopharm” ЕМA рухсатига эга бўлмаса-да, Жаҳон соғлиқни сақлаш ташкилоти томонидан фавқулодда қўллаш учун рухсат берилган ва Европа мамлакатларидан фақат Aвстрия ва Испания мазкур вакцинани тасдиқлаган бўлса, на ЕМA, на ЖССТ рухсатига эга бўлмаган “Sputnik” Европа Иттифоқида фақат Венгрия, Словакия, Кипр ва Грецияда фойдаланиш учун тасдиқланган.\nҲатто “Sputnik” билан эмланган россияликлар ҳам Ғарб томонидан тасдиқланган вакциналарни олиш учун хорижга чиқмоқда. Сўнгги ҳафталарда юзлаб россияликларнинг “Pfizer” билан эмланиш мақсадида Сербияга оқими жадаллашди.\n2021 йил бошида Венгрия Бош вазири Виктор Орбаннинг эмлаш стратегияси дадил ва ҳатто узоқни кўзлаган стратегия бўлиб туюлганди. Ўшанда ЕМA томонидан тасдиқланган вакциналарни кутиш ўрнига, Венгрия “Sputnik” ва “Sinopharm”ни сотиб олган биринчи Европа Иттифоқи мамлакати бўлганди.\nШундан бери Венгрия 5 миллион дозадан ортиқ Хитой вакцинасини ва 2 миллион доза Россия вакцинасини сотиб олди ва ҳатто Россия билан “Sputnik” вакцинасини ишлаб чиқаришни бошлаш бўйича музокараларга ҳам киришди.\nЕвропа касалликларнинг олдини олиш ва назорат қилиш маркази маълумотларига қараганда, 11 ноябрь ҳолатига кўра, Венгрия умумий аҳолисининг 60.6 фоизи камида битта вакцина дозаси билан эмланган, умумий аҳолининг 58.5 фоизи эса эмлашнинг иккинчи дозасини ҳам олган. Қўлланилган вакциналарнинг 2 миллиондан ортиғи Хитой вакцинаси (17 фоиз) бўлса, 1.8 миллиони эса Россия вакцинаси (14 фоиз).\nВенгрияда ҳозирга келиб тўлиқ эмланган аҳоли 58.5 фоизни ташкил этмоқда ва бу Европа Иттифоқидаги ўртача кўрсаткичдан 6 фоизга паст, лекин Руминия (33.9 фоиз) ёки Словакия (44.8 фоиз) каби қўшни мамлакатлардагидан анча юқори деганидир.\nСпутник билан эмланган ва саёҳат қилмоқчи бўлганлар учун энг яхши чора учинчи дозада бошқа вакцина билан эмланиш аммо бу масала Венгрияда тобора баҳсли бўлиб бормоқда.\nБудапештда яшовчи 26 ёшли Оливер “Sputnik”нинг икки дозасини қабул қилганидан кейин “Johnson & Johnson” дозаcини олмоқчи бўлди, бироқ шифокори буни рад этди.\nВенгрия Соғлиқни сақлаш вазирлиги маълумотларига кўра, “Johnson & Johnson” вакцинаси “Sputnik” ёки “AstraZeneca”ни олган беморларга берилмаслиги керак. Вазирлик тавсиясида айтилишича, учинчи доза олдиндан мавжуд бўлган ҳимояни заифлаштириши мумкин, чунки “Johnson & Johnson”, “Sputnik” ва “AstraZeneca” вируснинг ўзгартирилган версиясини инсон танасига киритадиган векторли вакциналардир.\nБаъзи тадқиқотлар шуни кўрсатдики, вакциналарни аралаштириш самарали бўлиши мумкин, айниқса векторли вакциналар бўлса, бу инсоннинг иммунитетини ошириши мумкин, аммо мутахассислар бу борада ҳали ҳам етарли хулосалар йўқлигини айтмоқда.\nЖССТ ишлаб чиқаришдаги қоидабузарликлар важидан “Спутник V”ни маъқуллашни кечиктирди\nАҳолиси “Спутник V” билан ҳам эмланаётган Сан-Маринонинг COVID-сертификатлари ЕИда тан олинади


Бош сахифа > Янгиликлар > КОНИМЕХЛИК ҒАЛЛАКОРЛАРГА!\nДон – ризқу рўзимиз, дастурхонимиз кўрки, шу билан бирга мустақиллигимизнинг мустаҳкам иқтисодий таянчи. Буни дилдан ҳис этган конимехлик ғаллакорларнинг меҳнат зафари бутун вилоятимиз аҳлини беҳад шодлантирди. Шу фурсатдан фойдаланиб, вилоятимиз аҳли, халқ депутатлари вилоят Кенгаши ва шахсан ўз номимдан кўпмиллатли конимехликларни ўз зиммаларига олган мажбуриятни шараф ила адо этишгани билан қутлайман!\nКонимехда бир пайтлар бошоқли дон чорва озуқаси учунгина етиштирилгани, бугун ҳам унумдор ер ва сув ресурслари чегараланганлигини яхши биламиз. Шунга қарамасдан қисқа йиллар ичида ҳудудда деҳқончиликнинг ўз мактаби яратилиб, ҳар йили туман аҳолиси эҳтиёжидан беш-олти ҳисса кўп дон етиштирилмоқда. Ғаллачиликнинг ҳадисини олган фермерларимиздан “Аймикен”, “Шамши ота”, “Нурлан”, “Чордара мулк сервис” МЧЖ, “Учкун Норкул угли” фермер хужаликлари туман ҳудудида ўзини оқлаган “Гром”, “Андижон-2”, “Краснадарская-99” буғдой навларини экиб, юқори сифат ва ҳосилга эришишди. Туманда бу каби илғор ва кўп тармоқли фермерлар сафининг тобора кенгайиб, бораётганлиги мамлакатимизда Давлатимиз раҳбари раҳнамолигида қишлоқ хўжалигида амалга оширилаётган ислоҳотлар самарасидир.\nҒалла ўрим-йиғим мавсуми ўта уюшқоқлик билан, қисқа фурсатларда ўтказилишини талаб этадиган зироат. Шу сабаб туман ғаллакорларининг бугунги муваффақиятида механизаторларнинг ҳам улкан улуши борлигини алоҳида эътироф этмоқ жоиз. Ишонамизки уларнинг заҳмати туфайли ғаллакорларимиз етиштирган ҳосилнинг бир ҳовучи ҳам нес-нобуд қилинмай йиғиштириб олинади.\nЯна бир бор Сизларни улкан меҳнат ғалабаси билан қутлаб, тўплаётган хирмонларингзга барака, ўзларингизга мустаҳкам соғлиқ, оилаларингизга тинчлик омонлик тилайман!\nҲурмат билан К.Б.Турсунов.\nКўрилганлар сони: 554


Сайёҳларни жалб қилиш учун қайси мамлакат нима қилмоқда: Ўзбекистон тажрибаси эътироф этилди - Jahon xabarlari - Новости - Antiqa.Net\nКўплаб мамлакатларда коронавирус эпидемиясидан жиддий зарар кўрган туризм соҳасини рағбатлантириш учун сайёҳларни жалб қилиш бўйича рағбатлантириш кампаниялари бошланди, дейилади BBC нашрида эълон қилинган мақолада.\nХусусан, Мексиканинг Канкун шаҳрида «Канкунга келинг 2х1» шиори билан бошланган акция доирасида сайёҳларга шаҳарда ўтказган ҳар икки кечада бир кунлик бепул турар жой таклиф этилади. Сайёҳлар томонидан олиб келинган иккинчи шахснинг парвоз чиптасининг пули қайтариб берилади.\nАҚШнинг Лас-Вегас шаҳридаги казино ички туризмни жонлантириш учун минглаб бепул рейс чипталарини тарқатди.\nЯқинда Таиланддаги ҳашаматли меҳмонхона ҳовузли виллаларда «1та олганга 1таси бепул» акциясини бошлади.\nБолгариядаги машҳур пляжларда қуёш тўшаклари, соябон ва стол пули сайёҳлардан олинмайди.\nШвейцариянинг Женева шаҳрида туризм маъмурияти меҳмонхоналар ва саёҳат пакетларини 65 фоизга қисқартиришга қарор қилди.\nБаъзи кампаниялар мамлакатнинг коронавирус хавфидан холи экани ҳақидаги хабарни етказишга қаратилмоқда.\nМасалан, Ўзбекистон саёҳат пайтида Covid-19’га чалинганларга 3000 доллар беришга ваъда қилмоқда.\nИюнь ойида баъзи давлатлардан келган сайёҳлар учун эшикларини очган Кипрда касалликка чалинган одамларга турар жой, озиқ-овқат ва дори-дармонлар текин экани айтилган.\nХўш, саёҳат пайтида вирус юқтириб олишдан қўрққанларни ишонтириш учун бу рағбатлар етарлими?\nЯқинда Халқаро ҳаво транспорти ассоциацияси томонидан ўтказилган тадқиқотда иштирок этганларнинг 45 фоизи эпидемия сусайганидан сўнг бир неча ой ичида саёҳат қилишни умид қилаётганини билдирган.\nРеспондентларнинг 33 фоизи вирус билан касалланиш хавфини камайтириш учун саёҳатга чиқмасликларини айтишди.\nSkyscanner авиачипта қидируви маркетинг менежери Жоанна Лорднинг сўзларига кўра, паст нарх имтиёзи дастлабки босқичда талабни яратишнинг содда ва самарали усули, аммо вақт ўтган сайин одамлар нархга эмас, хавфсизликка эътибор беришади.\nOxford Economics компаниясининг туризм иқтисодиёти директори Дэвид Гудж эса одатий кундалик ҳолатга қайтиш жараёнида ҳавфсизлик кафолати, паст инфекция кўрсаткичи, тест ва алоқани назоратга олиш қобилиятига илова қилинган гигиена ва касаллик тарқалишининг олдини олиш чоралари ҳал қилувчи аҳамиятга эга бўлиши ҳақида айтган.\nУ Ўзбекистон мисолига эътибор қаратган. «Ўзбекистоннинг хавфсиз саёҳат қилишни кафолатлаймиз», дейиши Covid-19’га қарши муҳим кафолатдир. Ўзбекистон бир томондан молиявий рағбатлантиришни таъминлаш, иккинчи томондан эса мамлакатнинг хавфсиз экани ҳақида хабар бермоқда. Шу нуқтайи назардан, бу усул «битта олганга биттаси текин» кампаниясидан кўра самаралироқ бўлиши мумкин», деган Гудж.